Silinder simpanan bijirin Lubnan runtuh

BEIRUT: Lapan lagi silo (silinder simpanan) bijirin di pelabuhan Beirut tumbang selepas mengalami kerosakan akibat letupan dahsyat 2020 dalam keruntuhan ketiga seumpama itu dalam sebulan semalam, lapor wartawan AFP.

Kepulan debu naik ke udara di atas pelabuhan selepas runtuhan menyebabkan blok terakhir silo utara yang rosak teruk dalam letupan yang mana kebakaran marak sejak Julai lalu.

“Baki blok selatan lebih stabil dan tidak berisiko runtuh,” kata Jurutera Awam Perancis, Emmanuel Durand yang memasang sensor pada silo untuk pemantauan.

Silo itu menyerap banyak kesan daripada letupan besar baja ammonium nitrat yang disimpan secara tidak sengaja yang membunuh lebih 200 orang pada 4 Ogos 2020.

Terdahulu, silo lain sudah runtuh pada 31 Julai dan 4 Ogos.

Kebakaran menyala dalam silo selama lebih daripada sebulan kerana baki stok bijirin menapai pada musim panas.

Pada April lalu, kerajaan mengarahkan perobohan silo itu, tetapi operasi itu ditangguhkan, sebahagiannya kerana bantahan daripada saudara-mara mangsa letupan yang mahu silo itu dikekalkan sebagai tugu peringatan.

Menteri Kerja Raya, Ali Hamieh mengumumkan minggu lalu bahawa kerajaan bersetuju untuk menempah 25,000 meter persegi (270,000 kaki persegi) pelabuhan untuk membina silo bijirin baharu.

Ini lebih besar daripada kompleks semasa yang menduduki ruang seluas 21,000 meter persegi (226,000 kaki persegi).

Hamieh berkata, pembiayaan akan datang daripada penderma antarabangsa serta kerajaan yang telah muflis akibat krisis kewangan. -AFP

See author's posts


Kes harian meningkat tiga angka di Seoul

SEOUL: Kes harian Covid-19 di Korea Selatan meningkat kepada tiga angka sejak seminggu berturut-turut menyaksikan jangkitan dalam kalangan kluster gereja, di bandar raya Seoul semakin merebak.

Negeri itu mencatatkan pertambahan 297 lagi kes, termasuk 283 jangkitan tempatan, meningkatkan jumlah kes menjadi 16,058, lapor agensi berita Yonhap memetik Pusat Kawalan dan Pencegahan Penyakit Korea (KCDC).

Sejak seminggu lalu, setiap hari kes berada pada angka tiga angka dengan lebih 1,200 kes baharu dikenal pasti.

Jumlah jangkitan pada Rabu adalah yang tertinggi sejak 8 Mac iaitu 367 kes.

Justeru itu, garis panduan penjarakan sosial diperketatkan pada tengah malam untuk memutuskan rantaian penularan virus.

Pihak berkuasa kesihatan berkata situasi semasa adalah membimbangkan kerana kebanyakan kes membabitkan jangkitan tempatan dan tertumpu di bandar raya itu dan kawasan berdekatan, yang dihuni separuh daripada 50 juta penduduk Korea Selatan. – Bernama

See author's posts


Jangan terpedaya hasutan

KABONG: Rakyat negeri ini, khasnya di Dewan Undangan Negeri (DUN) Kabong diingatkan supaya tidak terpedaya dengan pembohongan, fitnah dan hasutan yang dilemparkan ke atas Kerajaan Gabungan Parti Sarawak (GPS) dan pemimpinnya menerusi media sosial.

Ahli Dewan Undangan Negeri (ADUN) Kabong, Mohd Chee Kadir berkata pembohongan, fitnah dan hasutan ini dibuat semata-mata untuk menimbulkan kecurigaan dan merendahkan Kerajaan Sarawak serta pemimpinnya.

“Jangan percaya bulat-bulat berita yang terkandung dalam media sosial seperti aplikasi Facebook dan juga kumpulan Whatsapp.

“Kadang-kadang kita lebih mudah percaya dan terpedaya dengan media sosial yang sengaja mahu mengapi-apikan dan memecah-belahkan masyarakat dengan berita yang boleh mengelirukan rakyat di negeri ini,” katanya ketika dihubungi pemberita semalam.

Chee Kadir berkata ada juga beberapa individu dan kumpulan tertentu yang di dapati memuat naik berita dengan menafikan pembangunan yang telah diusahakan oleh Kerajaan Sarawak dibawah pimpinan Ketua Menteri, Datuk Patinggi Abang Johari Tun Openg.

“Individu dan kumpulan yang tidak bertanggungjawab ini memang gemar memutarbelitkan fakta demi mencari publisiti murahan.

“Seharusnya, mereka ini berfikir secara matang mengenai usaha pembangunan dilakukan oleh Kerajaan Sarawak di bawah GPS, bukannya sentiasa menidakkan apa yang telah dan bakal dilaksanakan, dan mereka sepatutnya tidak membuat publisiti murahan dengan menafikan pembangunan yang dibawa oleh GPS dan CM Abang Jo,” ujarnya.

Golongan yang tidak bertanggungjawab berkenaan kata Chee Kadir juga seharusnya tidak sibuk dengan propaganda yang tidak berasas dan bersikap seperti kebudak-budakan kerana tidak dapat berfikir secara matang.

“Saya juga dapati ada juga individu di kawasan DUN Kabong ini yang sengaja memutar-belitkan dan cuba memecah-belahkan perpaduan di kalangan rakyat pelbagai kaum, dengan menuduh pemimpin dan wakil rakyat dalam memberikan pembangunan di antara kawasan kampung dengan rumah panjang secara pilih kasih.

“Sikap pilih kasih dan hanya memberikan pembangunan di kawasan tertentu bukan cara saya. Setiap kampung atau rumah panjang di DUN Kabong layak menerima projek pembangunan tanpa mengira sokongan politik mereka.

“Walaupun projek pembangunan itu tidak dapat dilaksanakan secara serentak dan dilakukan berfasa, namun saya telah melakukan yang terbaik agar semua rakyat di kawasan DUN Kabong mendapat manfaat,” tegas beliau.

Beliau mengingatkan penduduk agar tidak terpengaruh dengan pihak ini yang cuba memecahbelahkan perpaduan, selain pihak tertentu yang menyebarkan maklumat tidak betul.

Sehubungan itu, beliau menyeru rakyat di DUN Kabong agar mengetepikan perbezaan politik dan bekerjasama untuk melancarkan pelaksanaan pembangunan di kawasan itu.

“Kerajaan GPS mempunyai perancangan tersendiri yang mampu memberi manfaat kepada rakyat dalam tempoh jangka masa panjang. Justeru, kita memerlukan sokongan untuk meneruskan agenda pembangunan.

“Usaha itu tidak boleh dilaksanakan  dalam tempoh singkat kerana memerlukan perancangan rapi. Saya memberi jaminan akan terus berusaha dengan memberikan perkhidmatan yang terbaik, khasnya kepada rakyat di DUN Kabong,” ujarnya.

See author's posts


Penerbangan sulung AirAsia mendarat di Sibu

SIBU: AirAsia Berhad meraikan penerbangan sulung pertamanya dari Singapura ke Sibu, hari ini.

Pesawat yang membawa 180 penumpang itu disambut dengan pancuran air ketika mendarat di Lapangan Terbang Sibu jam 6.17 petang tadi.

Ketibaan penumpang disambut meriah oleh Menteri Pengangkutan Sarawak, Dato Sri Lee Kim Shin bersama kalungan rantai manik dan muzik tradisional.

Dalam sidang medianya, Lee berkata, penerbangan terus dari Singapura ke Sibu beroperasi empat kali seminggu iaitu setiap Isnin, Rabu, Jumaat dan Ahad.

“Kita semua tahu Singapura adalah hab serantau dan antarabangsa yang penting untuk kewangan dan perniagaan.

“Laluan dari Sibu serta dari Kuching dan Miri ke Singapura akan membolehkan akses terus kepada komuniti perniagaan tempatan ke arah pasaran sedia ada yang sangat menguntungkan untuk pertanian, perikanan dan produk makanan tempatan kita,” katanya.

Lee berkata, Sibu adalah pintu masuk ke Wilayah Tengah Sarawak dengan akses pengangkutan darat dan sungai yang mudah ke banyak bandar sekitar seperti Sarikei, Bintangor, Kapit dan Mukah.

“Pengembara boleh menerokai pelbagai aktiviti alam semula jadi dan sungai di sungai Rejang dan mengalami budaya hidup rumah panjang yang unik.

“Saya ingin menggalakkan lebih ramai usahawan dan komuniti perniagaan di Wilayah Tengah untuk merebut peluang ini bagi memasarkan produk mereka ke Singapura,” katanya.

Ahli Dewan Undangan Negeri (ADUN) Senadin itu berkata, Singapura adalah salah satu rakan dagangan utama Sarawak, di mana eksport Sarawak ke Singapura pada 2021 adalah RM1.28 bilion berbanding hanya RM1 bilion pada 2020.

“Import dari republik itu meningkat kepada RM1.7 bilion pada 2021 berbanding RM1.17 bilion pada tahun 2020.

“Walaupun bilangan pelawat dari Singapura ke Sarawak menurun dengan ketara akibat pandemik Covid-19 terutamanya pada 2020 dan 2021, Sarawak telah menerima 46,340 penumpang dari Januari hingga September 2022 melalui penerbangan Singapura-Sarawak ke Kuching dan Miri.

“Pada bulan-bulan akan datang, dengan penerbangan Singapura-Sibu, kami menjangkakan bilangan pengembara dan pelawat yang datang dari Singapura dan luar negara ke Sarawak akan meningkat,” katanya.

Bagi menyokong pergerakan orang ramai dan aktiviti industri, katanya, Kementerian Pengangkutan Sarawak juga telah menulis dan mencadangkan kepada semua syarikat penerbangan yang berkhidmat di negeri ini untuk meningkatkan kekerapan penerbangan mereka dan terus menawarkan tambang penerbangan berpatutan.

“Ini kerana dengan kedatangan musim perayaan utama dan perayaan di Sarawak iaitu Krismas, Tahun Baru 2023 dan Tahun Baru Cina.

“Kami percaya ini akan membantu meringankan beban kewangan dihadapi orang ramai dan mengekalkan momentum untuk aktiviti pelancongan, pergerakan barangan dan orang ramai,” katanya.

Turut hadir ialah ADUN Bukit Assek, Joseph Chieng, Pengerusi Majlis Perbandaran Sibu (MPS), Clarence Ting, Pengurus Besar Kanan Malaysia Airports Holding Berhad (MAHB), Kamaruzaman Razali serta yang lain.

Oleh AKUN GIMAN

Keterangan gambar

MENDARAT…. Pesawat Air Asia yang membawa 180 penumpang dari Singapura mendarat di Sibu petang tadi, di sambut dengan pancutan air di lapangan terbang.

See author's posts


Hakim tolak cubaan Trump henti kira undi

PHILADELPHIA: Seorang hakim semalam menolak percubaan pasukan kempen Presiden Amerika Syarikat (AS), Donald Trump untuk menghentikan pengiraan undi pilihan raya Presiden di bandar raya Philadelplhia di negeri Pennsylvania berhubung dakwaan para penyokongnya tidak dibenarkan untuk memantau proses pengiraan undi pos.Hakim Daerah, Paul Diamond sebaliknya berkata, kedua-dua pihak iaitu parti Republikan dan badan pilihan raya negeri itu perlu mencapai satu persetujuan berhubung bilangan anggota pemantau yang dibenarkan berada di dalam Pusat Konvensyen Pennsylvania di bandar raya Philadelphia.

Diamond mencadangkan setiap pihak perlu bersetuju dengan 60 anggota pemantau daripada setiap parti dibenarkan berada di dalam dewan tersebut.

“Bolehkah kita menjadi orang dewasa yang bertanggungjawab dan mencapai persetujuan?,” kata hakim tersebut di dalam kamar mahkamahnya seperti dilaporkan akhbar New York Post.

Tuntutan untuk menghentikan pengiraan itu dibuat selepas anggota-anggota kempen pilihan raya Trump telah dilarang memasuki kawasan pengiraan undi di dalam Pusat Konvensyen Pennsylvania.

Undi popular di negeri Pennsylvania masih belum selesai dikira dan proses pengiraan masih berterusan sehingga hari ini.

Pennsylvania memperuntukkan 20 undi elektoral kepada pemenang undi popular di negeri tersebut.

Seseorang calon Presiden AS memerlukan 270 undi elektoral untuk memenangi pilihan raya Presiden negara itu. – AFP

See author's posts


Petronas perkukuh perkongsian menerusi PSC baharu

KUALA LUMPUR: Petroliam Nasional Bhd (Petronas) memeterai kontrak perkongsian pengeluaran (PSC) dengan TotalEnergies EP Malaysia (TE), Petronas Carigali Sdn Bhd (PCSB), Sabah Shell Petroleum Company Ltd (SSPC) dan Shell Sabah Selatan Sdn Bhd (SSS) bagi Block 2K, blok laut paling dalam yang terletak di luar pantai Sabah.

Block SB 2K, dengan kedalaman sehingga 3,000 meter dan merangkumi kawasan seluas 1,952 km persegi itu terletak di kawasan laut paling dalam di bahagian barat laut lembangan hidrokarbon yang mempunyai potensi sumber asli tersebut, kata syarikat minyak dan gas nasional itu dalam satu kenyataan.

Petronas berkata di bawah terma PSC itu, TE, anak syarikat milik penuh syarikat minyak berpangkalan di Perancis TotalEnergies SE, akan menjadi pengendali dengan kepentingan penyertaan sebanyak 34.9 peratus.

“PCSB memegang 40 peratus kepentingan penyertaan manakala baki 25.1 peratus dibahagikan sama rata antara dua rakan kongsi lain, SSPC dan SSS,” katanya.

Memeterai PSC itu sebagai mewakili Petronas adalah naib presiden kanan pengurusan petroleumnya di Malaysia Mohamed Firouz Asnan, manakala TE diwakili oleh pengurus besar bahagian eksplorasi dan pengeluaran di Malaysia, Xavier Faugeras.

PCSB diwakili Naib Presiden Eksplorasinya, Mohd Redhani Abdul Rahman, SSPC oleh pengurus kewangan bahagian huluannya di Malaysia, Hilmi Yusof dan SSS oleh pengurus besarnya, bagi bahagian laut dalam Sabah, huluan Malaysia, Prithipal Singh.

“Permeteraian PSC bagi Block 2K itu melengkapkan pelesenan lima blok laut paling dalam di luar pantai Sabah, bersama-sama dengan trend karbonat Oligo-Miocene yang dibuktikan menerusi penemuan minyak Tepat-1 di Block N pada 2018. Block 2V dimeterai tahun lepas diikuti oleh Blocks 2W dan X awal tahun ini.

“Sejumlah empat telaga minyak dijangka digerudi di blok laut paling dalam ini pada 2022 dan 2023, untuk meneroka dalam wilayah hidrokabon baharu ini,” kata Mohamed Firouz.

Petronas berkata, lima blok ini kini dilengkapi dengan data seismik 3D daripada kaji selidik pelbagai pelanggan baru-baru ini, yang akan mempercepat program penggerusian eksplorasi. – Bernama

See author's posts


Pemilihan KK lalui sistem pemilihan teratur

MARUDI : Menteri Muda Kerajaan Tempatan yang juga Ahli Dewan Undangan Negeri (ADUN) Marudi Datu Dr Penguang Manggil menegaskan bahawa seorang ADUN tidak berhak untuk campur tangan di dalam pemilihan Ketua Kaum (KK) sesebuah kampung.

Kata beliau, KK dipilih melalui pemilihan di peringkat kampung. Hal yang sama berlaku bagi kes pemilihan Ketua Kaum Orang Ulu kerana ia juga perlu mengikut adat resam mereka.

Katanya proses pemilihan dipantau oleh Pejabat Daerah masing-masing dan bagi Orang Ulu pula, ‘Council Of Elders’ akan memberi nasihat dari segi adat.

Seterusnya lantikan rasmi akan dibuat berdasarkan Ordinan dan Pekeliling Kerajaan melalui Jawatankuasa Ketua Masyarakat dan Ketua Kaum ( KMKK) bagi peringkat bahagian yang dipengerusikan oleh Residen.

“Kita mempunyai sistem pentadbiran yang teratur dan sewajarnya kita menggunakan saluran ini,” katanya berucap di majlis Adat Istiadat dan Doa Kesyukuran pelantikan Ketua Kaum Kayan, Seman Anyie di Long Sepiling Baram oleh Pemanca Gilbert dan disaksikan oleh Orang Ulu ‘ Council Of Elders’ diketuai Temenggong Elizabeth Deng.

Penguang mengucapkan tahniah kepada KK Seman Anyie dan berharap penduduk Long Sepiling memberi kerjasama baik kepeda KK baharu mereka dan bersama-sama berganding bahu bagi mencapai objektif masing-masing.

Menyentuh tentang pembangunan di Long Sepiling, Penguang menegaskan projek penyambungan elektrik luar bandar ( RES N76 Phase-1) dan baik pulih jalan sedang giat dijalankan.

Justeru beliau menggesa semua pihak memberi kerjasama penuh kepada agensi-agensi yang melaksanakan projek-projek pembangunan ini.

Di majlis tersebut Penguang mengumumkan peruntukan baik pulih rumah berjumlah RM53,000 kepada kampung berkenaan, selain peruntukan Projek Kecil Luar Bandar (MRP) berjumlah RM20,000 dan RM5,000 masing-masing kepada Jawatankuasa Keselamatan dan Kemajuan Kampung (JKKK) dan Biro Wanita kampung.

Pada kesempatan yang sama, turut disampaikan ialah 50 unit tangki air baharu kepada kampung berkenaan.

DalPenguang menasihati kepada semua pihak supaya menggunakan saluran yang betul bagi melaporkan sebarang masalah yang dihadapi penduduk kampung dan bukannya melalui media sosial.

Dalam perkembangan sama, Ketua-Ketua Komuniti Kayan juga menyatakan sokongan penuh kepada Datu Dr Penguang Manggil dan Gabungan Parti Sarawak (GPS) bagi memastikan kemenangan dengan majoriti lebih besar pada PRN12 nanti.

Majlis tersebut turut disaksikan Setiausaha Politik di Pejabat Ketua Menteri Alexander Asing dan Charles Balan Seling, Pegawai Daerah Beluru Alfred Geling, Pengerusi Majlis Daerah Marudi, Kaunselor Edward Mendai, Ketua-Ketua Masyarakat, Ketua-ketua Kaum dari pelbagai etnik dan pemimpin Badan Bukan Kerajaan (NGO).

Oleh Jiku Juguong

See author's posts


‘Lampu hijau’ Serie A kembali

SERIE A Itali diberi lampu hijau untuk disambung semula pada 20 Jun setelah diberhentikan selama tiga bulan dengan salah sebuah negara yang paling teruk dilanda pandemik Covid-19 mula melonggarkan sekatan.

Menteri Sukan, Vincenzo Spadafora berkata Jawatankuasa Teknikal dan Ilmiah Kerajaan (CTS) telah bersetuju dengan protokol kesihatan yang diusulkan oleh ketua bola sepak Itali.

“Itali sudah mulai kembali ke kehidupan normal, tidak mengapa bola sepak melakukan hal yang sama,” kata Spadafora.

“Persekutuan meyakinkan saya bahawa ia mempunyai Pelan B dan Pelan C. Dengan pertimbangan ini, kejuaraan dapat disambung semula pada 20 Jun,” katanya.

Presiden Persekutuan BOlasepak Itali (FIGC), Gabriele Gravina memberitahu menteri itu semasa sidang video bahawa akan ada sistem ‘play-off’ sekiranya kejuaraan terganggu sekali lagi sementara kedudukan yang ada akan digunakan jika dihentikan.

“Kami mengadakan pertemuan yang sangat berguna,” kata Spadafora. “Sejak awal, saya mengatakan bahawa bola sepak dapat dimulakan semula setelah semua syarat keselamatan dipenuhi.” jelasnya.

Tidak ada perlawanan peringkat tertinggi di Itali diadakan  sejak Sassuolo mengalahkan Brescia 3-0 pada 10 Mac.

Salah sebuah negara yang paling teruk dilanda wabak Covid-19 dengan lebih 33,000 kematian, bola sepak Itali kini menghadapi mimpi buruk dalam penyusuhan semula jadual bagi perlawanan yang akan berlangsung tanpa kehadiran penonton dan penyokong.

“Saya gembira dan berpuas hati. Permulaan semula bola sepak mewakili mesej harapan untuk seluruh negara,” kata Gravina.

Sebilangan besar pasukan mempunyai baki 12 perlawanan liga

tetapi terdapat empat perlawanan yang ditunda.

Spadafora mencadangkan agar Piala Itali dapat diselesaikan seminggu sebelum Serie A kembali beraksi.

Perlawanan kedua peringkat separuh akhir antara Inter Milan dan Napoli dan AC Milan dan Juventus boleh dilangsungkan pada 14 hingga 15 Jun dengan final pada 18 Jun.

Pengumuman untuk memulakan semula liga Itali berlaku sejurus selepas Liga Perdana Inggeris mengesahkan ia akan dimulakan semula pada 17 Jun. – AFP

See author's posts


Syarikat penerbangan AS tawar cuti pekerja

MOSCOW: American Airlines dan United Airlines pada Khamis akan memberi cuti kepada lebih 32,000 pekerja,sebaik pakej bantuan Covid-19 berakhir.

Langkah itu terpaksa diambil berikutan perbincangan untuk mendapatkan bantuan dan sokongan tambahan kerajaan gagal. Pakej bantuan yang disediakan kerajaan persekutuan itu berikutan penularan Covid-19.

Agensi Berita Sputnik melaporkan memetik penyiar CNBC, kedua-dua syarikat penerbangan itu berikrar akan memanggil semula pekerja mereka jika perbincangan mengenai bantuan itu berhasil.

Pada Mac, Kongres Amerika Syarikat (AS) meluluskan bantuan persekutuan sebanyak AS$25 bilion dan melarang syarikat penerbangan mengurangkan pekerjaan, sehingga 1 Oktober.

Sejak beberapa bulan kebelakangan ini, syarikat penerbangan berusaha mendesak anggota parlimen untuk mendapatkan pakej bantuan bernilai AS$25 bilion dan cadangan itu mendapat sokongan.

Namun, perbincangan untuk pakej bantuan lebih banyak yang diadakan pada Rabu menemui kegagalan.

Perjanjian antara Rumah Putih dan anggota parlimen bertujuan mengekalkan pekerjaan hingga akhir Mac 2021, walaupun berlaku penurunan permintaan perjalanan udara.

Industri penerbangan global antara paling teruk terjejas disebabkan penularan Covid-19 kerana kebanyakan negara terpaksa menutup sempadan dan mengenakan larangan penerbangan.– Bernama

See author's posts


Aksi simulasi Piala Thomas, Uber esok

PERSATUAN Badminton Malaysia (BAM) akan menganjurkan satu lagi kejohanan pemanas badan sebagai persiapan menghadapi Piala Thomas dan Uber yang dijadualkan berlangsung dari 3 hingga 11 Oktober di Aarhus, Denmark, walaupun banyak negara mengambil keputusan menarik diri daripada kejohanan berpasukan itu.

Menurut BAM, Piala Presiden yang julung kali diadakan, menjadi kejohanan simulasi Piala Thomas dan Uber yang akan diadakan pada 16 dan 17 September di Akademi Badminton Malaysia, Bukit Kiara, melibatkan semua 20 pemain yang disenaraikan akan ke kejohanan berprestij itu.

Badan induk sukan badminton kebangsaan itu telah menganjurkan Kejohanan Jemputan BAM, satu pertandingan acara individu pada bulan lepas.

Pengarah Kejurulatihan BAM Wong Choong Hann dalam satu kenyataan berkata kejohanan simulasi berkenaan akan memberi gambaran awal mengenai Piala Thomas dan Uber memandangkan kebanyakan pemain tidak pernah beraksi dalam pusingan akhir kejohanan itu.

“Kami (BAM) sedang mempersiapkan pemain selepas Kejohanan Jemputan BAM dengan pertandingan yang melibatkan acara berpasukan. Kami berharap akan dapat menyaksikan satu lagi saingan yang kompetitif dan sengit. Di samping itu, kami juga ingin menyaksikan elemen lain iaitu semangat sepasukan dan keakraban ahli pasukan.

“Selepas kembali dari kem motivasi, saya dapat lihat pemain-pemain lebih bersikap terbuka dengan rakan sepasukan. Mereka mula menyesuaikan diri untuk bersikap terbuka dan berkongsi pengalaman.

“Mereka kini tahu mereka memperoleh banyak kekuatan secara berpasukan berbanding secara individu. Itu adalah tahap kecekapan yang berbeza yang memberikan ganjaran tersendiri, sama ada dari segi latihan, mental, taktikal dan peningkatan secara keseluruhan,” katanya.

Menurut Choong Hann, pasukan akan menjadi lebih seimbang, sebagai contoh jika pemain pilihan utama acara perseorangan diletakkan dalam pasukan A, pilihan utama acara beregu akan diletakkan dalam pasukan B untuk memberikan pertandingan yang adil antara kedua-dua pasukan.

Pertandingan itu akan diadakan tanpa kehadiran penonton di pusat kecemerlangan badminton kebangsaan itu dan akan disiarkan secara langsung melalui Astro Arena.

Setakat ini, kuasa besar badminton Asia seperti Indonesia, Korea Selatan, Taiwan, Thailand dan Australia telah menarik diri daripada menyertai pusingan akhir Piala Thomas dan Piala Uber 2020 ekoran pandemik Covid-19 dan kecederaan dalam kalangan pemain utama.-Bernama

See author's posts


Gangguan lalat jejas kehidupan penduduk

JITRA: Penduduk di empat buah kampung di Mukim Jeram, Tunjang, di sini merayu kerajaan negeri segera bertindak menyelesaikan masalah gangguan lalat yang membelenggu kehidupan mereka sejak lebih 20 tahun lepas.

Kampung yang terlibat adalah Kampung Tanjung, Kampung Guar, Kampung Gelong Rambai dan Kampung Tanah Rang dan penduduk mendakwa kehadiran lalat yang banyak itu berpunca daripada ladang ternakan ayam terletak berdekatan kawasan itu.

Seorang penduduk Hajar Ahmad, 67, berkata penduduk kampung telah beberapa kali membuat aduan kepada pihak berkaitan untuk menyelesaikan masalah itu namun sehingga kini belum ada tindakan yang berkesan diambil.

“Kami tidak menghalang ladang itu beroperasi, tapi kena jaga kebajikan penduduk sekitar. Rumah saya pula paling dekat dengan ladang ini, dalam 20 meter saja, jadi lagi teruk terkesan,” katanya ketika ditemui pemberita di sini, semalam.

Katanya, selain berasa tidak selesa dengan keadaan itu, beliau turut melahirkan rasa bimbang dengan penyebaran penyakit bawaan serangga itu yang boleh menjejaskan kesihatan penduduk.

Peniaga kedai makan, Salmyza Hashim, 40, pula berkata setiap hari lebih 20 kertas perangkap lalat digunakan untuk membasmi serangga itu yang sering menimbulkan keadaan tidak selesa kepada pelanggannya.

“Dari 8.00 pagi lalat telah memenuhi meja makan pelanggan, pada pinggan mangkuk dan hinggap pada makanan, jadi kami sentiasa tutup makanan agar tidak rosak,” katanya.

Sementara itu, masalah berkenaan mendapat perhatian Pengerusi Jawatankuasa Perumahan, Alam Sekitar, Perpaduan, Hal Ehwal Masyarakat Cina dan Siam negeri Dr Robert Ling Kui Ee yang membuat tinjauan di ladang berkenaan semalam.

Bercakap kepada pemberita selepas tinjauan itu, beliau berkata ladang berkenaan beroperasi secara sah, namun ada beberapa perkara berkaitan operasinya didapati tidak mematuhi peraturan yang ditetapkan.

“Saya telah minta pengusahanya untuk menambah baik sistem perparitan sedia ada agar air kumbahan najis ayam dapat dialirkan dengan lancar, yang lain kita akan siasat sama ada pengusaha mengikut syarat yang ditetapkan atau tidak.

“Saya juga meminta pemilik ladang menyembur ubat lalat dengan lebih kerap untuk membunuh lalat agar masalah ini sama-sama dapat diatasi,” katanya.– Bernama

See author's posts


Hab kereta api terbesar Asia kembali beroperasi

MEGAH…Dengan keluasan hampir 400,000 meter persegi, atau seluas 56 padang bola sepak, Stesen Kereta Api Fengtai merupakan yang terbesar di Asia.

BEIJING: Hab kereta api penumpang terbesar di Asia kembali beroperasi di Beijing pada Isnin selepas empat tahun melalui kerja-kerja pembinaan semula.

Dengan keluasan hampir 400,000 meter persegi, atau seluas 56 padang bola sepak, Stesen Kereta Api Beijing Fengtai kini mempunyai 32 landasan kereta api dan 32 platform serta mampu menampung sehingga 14,000 penumpang sejam, lapor Xinhua.

Terletak di daerah Fengtai di selatan Beijing, stesen kereta api tertua yang dibina pada 1895 itu menyediakan perkhidmatan penumpang dan pengangkutan sebelum ditutup pada 2010.

Pembinaan semula stesen itu bermula pada 2018.

Selain penambahan infrastruktur kemudahan, stesen itu turut berwajah baharu dengan mengadaptasi pelbagai reka bentuk seni bina tradisional Cina.

Ia juga merupakan stesen kereta api pertama di negara ini yang mempunyai struktur dua dek, dengan menyediakan perkhidmatan kereta api berkelajuan tinggi dan biasa.

Pengendali stesen memaklumkan sebanyak 120 kereta api akan beroperasi di peringkat awal perkhidmatan.-Bernama

See author's posts


326 terima cek pampasan Jalan BRS Sungai Asap

BELAGA: Seramai 326 pemilik lot menerima cek pampasan Jalan BRS Sungai Asap yang di bawah projek Lembaga Pembangunan Koridor Wilayah (RECODA) pada Rabu lalu.

Majlis penyerahan disempurnakan oleh Ahli Dewan Undangan Negeri (ADUN) Murum, Kennedy Chukpai Ugon yang diadakan di Dewan Lamin Adet Bangen Kimet Uma Baha Apau Koyan.

Difahamkan, hanya 100 penerima cek pampasan dijemput ke majlis itu bagi mematuhi Prosedur Operasi Standard (SOP) penularan pendamik Covid-19.

Menurut Chukpai, nilai keseluruhan pampasan jalan BRS Sungai Asap bagi Fasa 1 (Section A & B) pada kali itu adalah sebanyak RM774,463.46.

“Untuk makluman, jarak keseluruhan jalan lot pertanian di BRS Sungai Asap adalah 135 kilometer (km).

“Fasa 1 (Section A & B) ini adalah 51km dan Pakej Projek Rakyat yang sedang dalam pembinaan adalah 10km.

“Baki jalan lot ini (74km) akan dilaksanakan dalam Fasa 2 selepas Fasa 1 ini siap kelak dan kita harap pelaksanaan projek ini dapat berjalan dengan lancar,” katanya.

Dalam pada itu, beliau turut menzahirkan rasa terima kasih kepada semua agensi pelaksana yang sentiasa bertungkus-lumus memantau projek itu.

“Mari kita bersama mendoakan agar projek-projek ini dapat dilaksanakan dengan jayanya.

“Saya juga memohon kerjasama semua pihak khasnya pemilik-pemilik lot agar memberi kerjasama sepenuhnya kepada para agensi, pihak konsultan dan kontraktor projek agar ia dapat dilaksanakan dengan lancar demi kepentingan dan keperluan pemilik-pemilik lot pertanian di BRS Sungai Asap,” ujarnya.

Turut hadir Pengarah Penubuhan Agensi Pembangunan Ulu Rajang (URDA), Joseph Belayong; Setiausaha Politik kepada Ketua Menteri Sarawak, Micheal Mujah Lihan; Penguasa Tanah dan Survei Bahagaian Kapit, Sagu Unting dan Pegawai Tadbir Menguasa, Jackson Kong Chu Ing.

See author's posts


Kerajaan teruskan subsidi untuk stabil harga, elak inflasi tinggi

PUTRAJAYA: Kerajaan sanggup menanggung subsidi dalam jumlah besar iaitu sehingga RM77.3 bilion yang diunjurkan tahun ini bagi menstabilkan harga barang serta mengelakkan kadar inflasi Malaysia daripada melonjak sehingga 11.4 peratus, kata Menteri di Jabatan Perdana Menteri (Ekonomi) Datuk Seri Mustapa Mohamed.

Beliau berkata kerajaan mempunyai pilihan untuk menghapuskan subsidi dan mengukuhkan kewangan negara pada paras lebih baik namun memilih untuk terus menanggung subsidi demi kesejahteraan dan kebajikan rakyat.

Katanya, pengumuman Perdana Menteri Datuk Seri Ismail Sabri Yaakob tentang tiada kenaikan tarif air dan elektrik serta harga ayam tidak diapungkan pada 24 Jun lepas, menunjukkan keprihatinan dan komitmen kerajaan untuk mengekalkan subsidi.

Merujuk kepada unjuran perbelanjaan subsidi kepenggunaan berjumlah RM77.3 bilion bagi 2022, beliau berkata RM51 bilion daripadanya meliputi komponen terbesar bagi perbelanjaan subsidi bahan api, minyak masak, elektrik, air, ayam dan telur menyaksikan kerajaan memainkan peranan penting dalam menstabilkan harga barangan di pasaran.

“Tanpa subsidi ini (RM51 bilion), maka inflasi 2.8 peratus pada Mei 2022 mungkin menjadi 11.4 peratus. Ini menggambarkan peranan dimainkan subsidi yang diberikan kerajaan dalam menstabilkan harga di negara kita,” katanya pada sidang media selepas melancarkan Statistics Data Warehouse 2.0 (StatsDW) di sini hari ini.

Menteri Kewangan Tengku Datuk Seri Zafrul Tengku Aziz pada 25 Jun berkata angka RM77.3 bilion meliputi petrol, diesel dan gas petroleum cecair (LPG) (RM37.3 bilion); minyak masak (RM4 bilion); tepung dan elektrik bagi mengurangkan kos sara hidup rakyat, serta bil subsidi (RM9.7 bilion), serta ditambah dengan bantuan lain seperti Bantuan Kebajikan Masyarakat termasuk Bantuan Keluarga Malaysia (BKM) (RM11.7 bilion) dan lain-lain subsidi (RM14.6 bilion).

“Tanpa subsidi sudah pasti kedudukan kewangan kerajaan akan bertambah baik tetapi kerajaan mengambil kira keperluan rakyat jadi kerajaan berbelanja (subsidi) untuk kesejahteraan rakyat dan untuk membantu meringankan beban rakyat,” kata Mustapa.

Mustapa tidak menolak kemungkinan pemberian subsidi terbesar itu akan memberi kesan kepada defisit fiskal negara, dan kerajaan perlu melihat kepada langkah penjimatan.

“Sudah pasti (subsidi) akan beri tekanan kepada perbelanjaan negara, jadi kerajaan perlu melihat kepada langkah penjimatan iaitu berkaitan dengan perbelanjaan mengurus dan perbelanjaan pembangunan bagi memastikan kedudukan kewangan kerajaan kekal kukuh,” katanya.

Ditanya sama ada kerajaan akan mempertimbangkan untuk menangguhkan pelaksanaan projek mega bagi menjimatkan perbelanjaan, Mustapa berkata biarpun tiada keputusan muktamad mengenainya namun menekankan mengenai langkah penjimatan dilaksanakan susulan krisis global ketika ini.

“Kerajaan belum putuskan lagi sama ada untuk menangguh pelaksanaan projek mega memandangkan keadaan agak dinamik dan berubah dari semasa ke semasa,” katanya merujuk kepada harga minyak dunia yang tinggi dan krisis geopolitik Ukraine-Rusia tidak menentu.

Perbelanjaan mengurus ialah perbelanjaan semasa atau perbelanjaan berulang kerajaan bagi membiayai pengurusan dan pentadbiran negara manakala perbelanjaan pembangunan ialah perbelanjaan yang dilibatkan untuk menggalakkan pertumbuhan ekonomi dan sosial negara seperti pembinaan sekolah dan infrastruktur.

Terdahulu dalam ucapannya, Mustapa berkata keperluan untuk menyimpan data dalam satu gudang tunggal menjadi semakin penting dalam mendepani isu global seperti sekuriti makanan dan kadar inflasi, dan Jabatan Perangkaan Malaysia (DOSM) berperanan untuk menterjemah dan menyusun statistik berkaitan.

“Dengan ketersediaan pelbagai statistik dalam StatsDW DOSM, analisis data dapat dilaksanakan dengan tepat dan efisien,” katanya pada majlis yang turut dihadiri oleh Ketua Perangkawan Datuk Seri Dr. Mohd Uzir Mahidin.

StatsDW 2.0 adalah kesinambungan dan penambahbaikan daripada StatsDW yang dilancarkan pada 2016, iaitu satu solusi bagi menampung limpahan data dari pelbagai sumber selain menggalakkan perkongsian data antara agensi sektor awam. – Bernama

See author's posts


RC/VEP utara dilaksana tahun depan

KUALA LUMPUR: Projek Sistem Kutipan Caj Jalan (RC) dan Rekod Kemasukan Kenderaan Asing (VEP) di kawasan utara akan dilaksanakan tahun depan dengan penawaran tender secara terbuka, kata Menteri Pengangkutan Datuk Seri Dr. Wee Ka Siong.

“Peruntukan yang disediakan (dalam Belanjawan 2021) adalah untuk memulakan RC/VEP di peringkat utara,” katanya,ketika menggulung perbahasan Belanjawan 2021 peringkat jawatankuasa bagi kementeriannya di Dewan Rakyat semalam.

Peruntukan kementerian itu kemudian diluluskan di peringkat jawatankuasa melalui undi belah bahagian apabila 109 ahli Parlimen menyokong, 94 tidak setuju dan 17 tidak hadir.

Terdahulu, Anthony Loke Siew Fook (PH-Seremban) ketika perbahasan meminta penjelasan Kementerian Pengangkutan mengenai peruntukan RM10.68 juta bagi RC/VEP utara yang terkandung dalam anggaran perbelanjaan Belanjawan 2021.

Dalam pada itu, Wee mengumumkan tempoh usia kenderaan awam khususnya teksi yang telah luput usia dilanjutkan secara automatik selama setahun bagi membantu mereka yang terjejas oleh pandemik Covid-19.

“Kalau dahulu (teksi) 10 tahun luput usia, tidak boleh pakai lagi, sekarang boleh lanjut setahun, kita akan melihat keadaan. Mereka ini mungkin tidak ada duit, jadi inilah kementerian boleh buat untuk membantu mereka,” katanya.

Wee turut menjelaskan sebanyak RM23.32 juta diperuntukkan untuk kos guaman bagi kes pesawat Malaysia Airlines MH17 yang ditembak dengan peluru berpandu semasa berada di ruang udara kawasan konflik di timur Ukraine pada 17 Julai 2014.

Katanya, Malaysia menanggung 30 peratus daripada kos perbicaraan kes itu yang meragut kesemua 298 penumpang dan anak kapal terdiri daripada 43 rakyat Malaysia, 193 warga Belanda dan 27 rakyat Australia.

“Tujuan kita membelanjakan kos ini ialah kerana ini adalah pesawat Malaysia,kita nak pastikan mereka yang melakukan kesalahan akan dihadapkan ke muka pengadilan,” katanya.

Wee berkata, kementerian itu diperuntukkan RM6.052 bilion dalam Belanjawan 2021, meliputi perbelanjaan mengurus yang berjumlah RM1.877 bilion atau 31 peratus dan perbelanjaan pembangunan berjumlah RM4.175 bilion atau 69 peratus daripada keseluruhan perbelanjaan.

Beliau berkata, peruntukan pembangunan itu adalah bagi pelaksanaan 78 projek pembangunan yang merangkumi 20 projek baharu dan 58 projek sambungan.

Katanya, peruntukan keseluruhan kementerian meningkat 67.5 peratus berbanding Belanjawan 2020 yang berjumlah RM3.614 bilion.

“Kementerian percaya peningkatan Belanjawan 2021 adalah selaras dengan Dasar Pengangkutan Negara 2019-2030 (DPN) yang menjadi teras pembangunan pengangkutan mampan dan efisien,” katanya.- Bernama

See author's posts


Jaringan perbankan luar bandar

SEBUYAU: Perbincangan berhubung jaringan perbankan di kawasan luar bandar mendapat sambutan baik daripada Kerajaan Sarawak, kata Menteri Pembangunan Usahawan dan Koperasi (MEDAC), Datuk Seri Wan Junaidi Tuanku Jaafar.

Menurutnya, perbincangan tersebut juga telah diadakan bersama-sama dengan Bank Negara Malaysia (BNM) bagi membantu masyarakat menikmati kemudahan perbankan yang lebih baik.

“Saya telah mengadakan perbincangan bersama-sama Ketua Menteri, Datuk Patinggi Abang Johari Tun Openg berhubung perkara itu dan saya menzahirkan penghargaan kepada beliau kerana menyambut baik usaha berkenaan,” katanya.

Beliau berkata demikian pada sidang media selepas merasmikan pembukaan cawangan baharu Rakyat Xcess dan Ar-Rahnu X’Change di sini, baru-baru ini.

Wan Junaidi yang juga Ahli Parlimen Santubong menambah, beliau kemudian turut mengadakan perbincangan bersama-sama Timbalan Ketua Menteri, Datuk Amar Douglas Uggah Embas.

Menerusi perbincangan itu katanya, Datuk Amar Douglas Uggah memberitahu bahawa Kerajaan Sarawak akan turut membantu memberikan kemudahan akses sambungan wifi menggunakan satelit di kawasan luar bandar.

“Ini bermakna dengan adanya akses satelit, kemudahan perbankan dapat menggunakan jaringan perkhidmatan wifi, internet dan sebagainya kelak.

“Selain itu, saya juga meminta agar Bank Rakyat membuat satu kajian semula untuk melihat dan mengenal pasti tempat tertentu di seluruh negara mengenai perkhidmatan ini,” katanya.

Jelas Wan Junaidi, disebabkan Sarawak dan Sabah mempunyai banyak kawasan terpencil dan luas, maka perhatian khusus diberikan kepada kedua-dua negeri tersebut supaya perkhidmatan perbankan dapat disampaikan ke luar bandar.

Sebagai contoh katanya, kawasan Sungai Asap mempunyai bilangan penduduk yang ramai khususnya membabitkan penduduk di kawasan kem pembalakan berdekatan.

“Saya dimaklumkan sekitar 15,000 penduduk kem pembalakan mempunyai sumber kewangan yang boleh disimpan di dalam bank.

“Justeru dengan adanya perkhidmatan ini akan membolehkan kita memanjangkan perkhidmatan perbankan ke seluruh kawasan luar bandar,” tambahnya.

Oleh SYAMIMI HUSNA

See author's posts


Obama tegur cara tangani Covid-19

WASHINGTON: Bekas Presiden Amerika Syarikat (AS), Barack Obama, semalam menegur kegagalan pentadbiran negara itu menangani krisis Covid-19, satu tindakan mengejutkan terhadap penggantinya, Donald Trump.

Ia adalah teguran kedua Obama dalam tempoh seminggu terhadap kepimpinan Trump mengendalikan pandemik Covid-19.

Difahamkan, beliau pernah secara tegas menolak untuk memberikan sebarang kritikan secara terbuka terhadap pemimpin itu sejak melepaskan jawatannya tiga tahun lalu.”Pandemik ini akhirnya mendedahkan begitu banyak orang yang mengendalikan krisis ini sebenarnya tidak tahu apa yang mereka sedang lakukan.

“Sebahagian besar daripada mereka hanya berpura-pura kononnya bertanggungjawab dan tahu bagaimana menangani krisis ini,” katanya tanpa menamakan mana-mana pemimpin secara khusus.

Beliau berkata demikian dalam dua majlis konvokesyen secara maya bagi pelajar sekolah menengah dan universiti yang sedang melalui perintah berkurung.

Obama turut berpesan kepada kumpulan pelajar terbabit untuk terus mengorak langkah maju ke depan, walaupun pemimpin sendiri disifatkan sebagai gagal berbuat demikian.

“Jika anda mahukan dunia yang lebih baik, maka terpulang kepada anda sendiri untuk mencorakkannya, buatlah apa yang anda rasa baik, selesa dan mudah.

“Malangnya, ada dalam kalangan mereka yang berpangkat dan berjawatan tinggi ini masih tidak melakukan sesuatu dan ia menyebabkan keadaan menjadi lebih teruk,” katanya.

Beliau turut berharap rakyat di negara itu memperkuatkan nilai positif secara berterusan termasuk jujur, bertanggungjawab, adil, pemurah dan menghormati orang lain.Setakat ini, AS mencatatkan kes Covid-19 tertinggi di dunia dengan 1,507,773 kes jangkitan selain 90,113 kematian.

Lebih membimbangkan, kadar pengangguran di AS meningkat kepada 15 peratus dengan 36 juta rakyat memohon bantuan berikutan tiada kerja selepas perintah berkurung dilaksanakan dengan semua perniagaan terpaksa ditutup. – AFP

See author's posts


Bukan masa untuk dunia terus berbelah pendirian

TOKYO: Perdana Menteri Datuk Seri Ismail Sabri Yaakob pada Persidangan Antarabangsa Ke-27 Mengenai Masa Depan Asia pada hari ini menegaskan sekarang bukan masanya untuk dunia terus berbelah pendirian ketika sedang berhadapan dengan pelbagai ancaman.

Pada penampilan sulungnya pada persidangan yang turut dikenali sebagai Persidangan Nikkei itu, beliau berkata dunia sedang berdepan dengan pelbagai ancaman termasuklah perubahan iklim yang memerlukan komitmen dan kerjasama serantau dan juga antarabangsa dalam usaha untuk menanganinya.

Beliau berkongsi dengan persidangan itu satu peribahasa yang digunakan di Malaysia iaitu “bulat air kerana pembentung, bulat manusia kerana muafakat” yang mencerminkan kepentingan mewujudkan komitmen yang teguh terhadap kerjasama serantau dan antarabangsa.

“Kemelut yang melanda membawa hikmah supaya kita sama-sama belajar daripada pengalaman tersebut untuk mencari penyelesaian yang tuntas agar terus maju ke hadapan.

“Walaupun begitu, sebarang penyelesaian yang mahu dicari tidak seharusnya hanya menguntungkan satu pihak semata-mata tetapi melibatkan semua,” katanya pada persidangan dengan tema “Mentakrif Semula Peranan Asia dalam Dunia Yang Berbelah Pendirian”.

Ismail Sabri berkata krisis ekonomi yang berlaku akibat pandemik Covid-19, dan kini  konflik Ukraine adalah peringatan bahawa rantau Asia seperti mana-mana juga rantau lain, tidak terkecuali daripada mendapat bahana.

Namun apa yang membezakan adalah sejauh mana kesan yang dirasai masing-masing dan negara maju tentunya lebih berupaya untuk mendepani krisis berbanding negara kurang maju, katanya.

Beliau berkata, isu pengagihan vaksin yang tidak adil atau sama rata umpamanya menyebabkan ia menjadi ancaman kepada pemulihan ekonomi dunia.

Menurutnya, sehingga Mei 2022, laporan Program Pembangunan Pertubuhan Bangsa-Bangsa Bersatu (UNDP) menyatakan 72 peratus penduduk negara maju  telah diberikan sekurang-kurangnya satu dos vaksin, sedangkan negara miskin hanya 17 peratus.

Beliau berkata, konflik yang melanda Ukraine menunjukkan negara-negara yang tidak terlibat sama sekali dengannya tetap terkesan, dan Malaysia sebagai antara negara pedagang, juga mudah terdedah kepada sebarang perkembangan yang boleh mengganggu dan memberikan kesan yang buruk kepada keupayaan pengeluaran dan lojistik sejagat.

Ketika negara kuasa dunia dan syarikat multinasional kalut akibat kekurangan semikonduktor dan mikrocip yang menjejaskan industri mereka, isu gangguan bekalan terutamanya makanan memberikan kesan buruk yang lebih besar kepada rakyat biasa terutama dengan meningkatnya kadar inflasi sehingga mencapai paras rekod tertinggi.

Tanpa banyak pilihan, katanya banyak negara dunia mula giat mengatur strategi bagi memastikan jaminan bekalan makanan masing-masing untuk jangka pendek.

“Namun begitu, tiada siapa yang boleh berjaya jika bertindak bersendirian dalam jangka masa yang panjang. Kita haruslah memikirkan secara strategik bersama-sama bagi memperkukuh jalinan perdagangan dan kerjasama ekonomi antarabangsa untuk mendepaninya,” katanya.

Ismail Sabri berkata, kerjasama ekonomi dan integrasi yang ingin dibangunkan harus menepati keperluan dan terma-terma serantau.

“Inisiatif-inisiatif ini perlulah lebih inklusif dan tidak lagi bersifat berpihak-pihak mengikut kepentingan geopolitik seperti dilakukan kuasa-kuasa besar sepanjang lebih sedekad lalu,” katanya. – Bernama

See author's posts


Sarawak kutip SST RM8.52 bilion

KUCHING: Sarawak telah mencapai bahagian pendapatan yang lebih besar daripada minyak dan gas yang dihasilkan di negeri ini melalui Cukai Jualan Negeri (SST), kata Premier Sarawak Datuk Patinggi Tan Sri Abang Johari Tun Openg.

Beliau memberitahu, SST yang dikutip daripada minyak mentah dan gas asli cecair sejak 1 Januari 2019 telah menjadi penyumbang utama kepada negeri ini berjumlah RM8.52 bilion setakat ini.

“Kita mampu mengawal pengagihan gas, termasuk gas petroleum Cecair (LPG) di bawah Ordinan Pengagihan Gas.

“Malah LPG adalah barang terkawal dan harga LNG adalah tetap untuk seluruh Malaysia di bawah Akta Kawalan Bekalan 1961,” katanya.

Beliau berkata demikian dalam ucapan penggulungan persidangan hari kelapan Dewan Undangan Negeri (DUN) Ke-19, semalam.

Katanya, harga isi rumah LPG telah pun disubsidi sehingga 50 peratus oleh Kerajaan Persekutuan.

“Harga terkawal semasa untuk silinder berisi LPG 14kg adalah pada RM26.60 (RM1.90/kg berbanding harga pasaran kira-kira RM4.20/kg atau RM59.80/14kg).

“Sehubungan itu, Kerajaan Gabungan Parti Sarawak (GPS) akan terus melindungi kepentingan pengguna gas melalui Kementerian Utiliti dan Telekomunikasi bagi memastikan keselamatan bekalan dan harga yang saksama di seluruh Sarawak,” katanya lagi.

Mengulas lanjut, Abang Johari berkata, Kerajaan Sarawak juga telah berjaya menandatangani Perjanjian Penyelesaian Komersial (CSA) dengan PETRONAS pada 7 Disember 2020, yang memberikan PETROS peranan untuk mengawal selia dan memantau minyak, perlombongan dan penerokaan di semua kawasan daratan Sarawak.

Menurutnya, antara pencapaian yang telah dicapai oleh PETROS ialah mendapatkan kontrak selama 29 tahun untuk Blok Pesisir Sarawak SK433, Adong Kechil di kawasan Miri-Marudi.

“Pencapaian lain adalah PETROS membawa kepentingan dalam keempat-empat Blok Eksplorasi baharu luar pesisir Sarawak dalam Pusingan Bidaan Malaysia 2021 (MBR 2021) iaitu SK427, SK439/SK440 dan SK437.

“Seterusnya, 1,200 mmscf/d volume sumber gas asli untuk memacu pertumbuhan industri hiliran, penjanaan kuasa dan hab petrokimia di Bintulu serta menyokong industri hiliran di seluruh Sarawak dalam jangka panjang,” jelasnya.

See author's posts


Ribut Matahari bakal landa bumi 2025

WASHINGTON: Saintis meramalkan  fenomena ribut geomagnetik yang berlaku awal minggu lepas merupakan satu amaran kepada kejadian ribut Matahari lebih dahsyat yang dijangka berlaku pada 2025, lapor AFP semalam.

Fenomena ribut Matahari pada minggu lepas berlaku akibat beberapa siri ledakan pada permukaannya yang menunjukkan bahawa aktiviti solar boleh menjejaskan bukan sekadar Matahari.

Ini kerana apabila letusan tersebut sampai ke Bumi, ia boleh mewujudkan fenomena digelar cuaca angkasa lepas, yang boleh merosakkan satelit serta menghasilkan kejadian cahaya aurora.

“Dalam tempoh beberapa tahun lepas, hanya terdapat beberapa aktiviti solar yang minimum, namun kini fenomena tersebut semakin kerap berlaku.

“Ini telah mempercepatkan kitaran solar yang seterusnya, di mana kami meramalkan ia akan berlaku pada 2025,” kata Penyelaras Program Pusat Ramalan Cuaca Angkasa Lepas, Pentadbiran Lautan dan Atmosfera Kebangsaan Amerika Syarikat, Bill Murtagh.

Tambah Murtagh, kejadian ribut geomagnetik pada minggu lepas berasal daripada Lontaran Jisim  Korona (CME), yang merupakan gelombang-gelombang bahan daripada Matahari yang kadangkala meledak.

“CME merupakan awan gas plasma seberat berbilion-bilion tan yang mempunyai medan magnetik. Apabila Matahari meledakkan magnet-magnet tersebut ke angkasa lepas, ia akan dipindahkan ke Bumi.

“Bagaimanapun, Bumi mempunyai medan magnetiknya yang tersendiri dan sekiranya magnetik-magnetik ini bercampur, ia akan mengakibatkan kejadian ribut geomagnetik yang besar dan dahsyat,” jelasnya. – AFP

See author's posts


UK hantar pencari suaka pertama ke Rwanda

LONDON: Kerajaan Britain akan menghantar pesawat pertama yang membawa pencari suaka yang gagal ke Rwanda walaupun tawaran undang-undang terhenti dan bantahan terhadap dasar kontroversi itu semalam.

Sebuah pesawat yang disewa akan meninggalkan salah satu lapangan terbang London semalaman dan mendarat di Kigali pada Selasa, kata juru kempen, selepas hakim United Kingdom (UK) menolak rayuan terhadap pengusiran itu.

Pihak yang menuntut berhujah bahawa keputusan mengenai polisi itu sepatutnya menunggu sehingga pendengaran penuh mengenai kesahihan polisi itu pada Julai nanti.

Seramai 31 pendatang sepatutnya dihantar, tetapi salah seorang penuntut, Badan Bukan Kerajaan (NGO) Care4Calais, menulis ciapan di Twitter bahawa 23 daripada mereka kini dibatalkan tiket penerbangan.

“Mereka yang akan dihantar pulang termasuk rakyat Albania, Iraq, Iran dan Syria,” kata Care4Calais.

Pihak menuntut lain termasuk Kesatuan Perkhidmatan Awam dan Komersial (PCS) yang ahlinya perlu melaksanakan penyingkiran itu dan Tindakan Penahanan kumpulan sokongan imigresen.

Ketua PCS Mark Serwotka berkata pada Ahad lalu  ia akan menjadi keadaan yang ‘mengerikan’ jika penyingkiran semalam kemudiannya didapati menyalahi undang-undang pada pendengaran penuh.

“Setiausaha Dalam Negeri Priti Patel harus menunggu perbicaraan Julai jika dia menghormati, bukan hanya untuk orang yang terdesak yang datang ke negara ini, tetapi untuk pekerja yang diambilnya,” ujar Serwotka memberitahu Sky News.

Penunjuk perasaan berkumpul di luar Mahkamah Keadilan Diraja dan Pejabat Dalam Negeri pada Isnin lalu.

Di Geneva, Ketua Pelarian Pertubuhan Bangsa-Bangsa Bersatu (PBB) Filippo Grandi menggelar dasar kerajaan UK ‘semua salah’ dan berkata, ia tidak sepatutnya ‘mengeksport tanggungjawabnya ke negara lain’.

Pemimpin Gereja England, termasuk ulama paling kanan Uskup Agung Canterbury, Justin Welby, mengulangi kritikan terhadap dasar itu sebagai ‘satu yang harus memalukan kita sebagai sebuah negara.’

“Warisan Kristian kita seharusnya memberi inspirasi kepada kita untuk melayan pencari suaka dengan belas kasihan, keadilan dan keadilan, seperti yang kita ada selama berabad-abad,” ujar Welby dan 24 uskup lain menulis dalam akhbar Times Times.

“Dasar tidak bermoral ini memalukan Britain.”

“Pemerdagangan jahat” mesti dilawan dengan menyediakan laluan selamat ke UK untuk mengurangkan perjalanan berbahaya, jelas The Times memetik uskup sebelum penerbitan surat itu.

‘Perkataan kebencian dan diskriminasi’

Patel dan Perdana Menteri Boris Johnson menegaskan dasar itu diperlukan untuk menghentikan ‘kebanjiran’ penyeberangan migran yang terlalu kerap membawa maut di Selat dari Perancis.

“Adalah sangat penting bahawa kumpulan penjenayah yang membahayakan nyawa orang ramai dalam Selat memahami bahawa model perniagaan mereka akan dipecahkan,” kata Johnson kepada radio LBC pada Isnin lalu.

Di bawah perjanjian dengan Kigali, sesiapa yang mendarat di UK secara haram bertanggungjawab untuk diberikan tiket sehala untuk pemprosesan dan penempatan semula di Rwanda.

Kerajaan mengatakan bahawa penuntut suaka tulen harus berpuas hati untuk tinggal di Perancis.

Bercanggah dengan agensi pelarian PBB (UNHCR), ia menegaskan bahawa Rwanda adalah destinasi selamat dengan kapasiti untuk menyerap kemungkinan puluhan ribu penuntut suaka ke UK pada masa hadapan.

Doris Uwicyeza, ketua penasihat teknikal kepada Kementerian Keadilan Rwanda, menolak kritikan terhadap rekod hak asasi manusia kerajaan Presiden Paul Kagame — yang ditetapkan bulan ini untuk menjadi tuan rumah sidang kemuncak Komanwel yang dihadiri oleh Putera Charles dan Johnson.

Pembunuhan beramai-ramai di Rwanda pada 1994 menjadikannya sangat prihatin untuk melindungi sesiapa sahaja daripada ucapan benci dan diskriminasi termasuk orang golongan homoseksual, katanya kepada radio LBC.

Akhbar British melaporkan bahawa Putera Charles menggelar rancangan itu sebagai ‘mengerikan’.

Komen yang dilaporkan itu mendorong Menteri Kabinet yang tidak dinamakan untuk memberitahu waris Ratu Elizabeth II supaya menjauhi politik. Badan Bukan Kerajaan (NGO) Antarabangsa Human Rights Watch mengeluarkan surat umum yang memberi amaran bahawa “sehingga hari ini, pelanggaran hak asasi manusia yang serius terus berlaku di Rwanda, termasuk penindasan kebebasan bersuara, penahanan sewenang-wenangnya, layanan buruk dan penyeksaan”. -AFP

See author's posts


Belia disaran ceburi industri penternakan

BELADIN: Kursus Asas Akuakultur Ternakan Udang Marin merupakan salah satu usaha Kerajaan Sarawak membantu meningkatkan sektor pertanian dan ternakan di negeri ini.

Menurut Ahli Dewan Undangan Negeri (ADUN) Beting Maro, Razaili Gapor berkata tahap pengeluaran bahan mentah dalam negara masih belum mencukupi dan beliau menyaran para belia mengambil peluang tersebut sebaik mungkin dengan melibatkan diri dalam industri penternakan.

“Ia juga adalah peluang kepada masyarakat di daerah ini untuk menceburi bidang pertanian dan ternakan dengan menggunakan ruang sedia ada bagi pengeluaran makanan dan menjana pendapatan tambahan.

“Saya menyaran terutamanya kepada golongan belia di sini agar merebut peluang ini sebaik mungkin dengan melibatkan diri dalam industri penternakan,” katanya.

Beliau berkata demikian dalam Majlis Penangguhan Kursus Asas Akuakultur Ternakan Udang Marin dalam Kolam di Kampung Beladin semalam.

Razaili menambah, Kerajaan Sarawak telah menyediakan peruntukan bagi membangunkan sektor pertanian dan akuakultur di kawasan Dewan Undangan Negeri (DUN) Beting Maro yang dikenali sebagai salah satu kawasan bakul makanan Sarawak.

Beliau yakin dengan adanya kursus seperti itu dapat menarik minat banyak masyarakat untuk menjadi pengusaha akuakultur.

Beting Maro kata Razaili, zon pembangunan aktiviti pertanian dibahagi secara strategik untuk memastikan kampung-kampung di dalamnya mampu bertindak sebagai rakan aktif dalam merealisasikan projek bakul makanan Betong-Sarikei.

Beliau memberitahu, sebab itu penduduk di kawasan Beting Maro harus mendukung kepimpinan Gabungan Parti Sarawak (GPS) agar agenda pembangunan aktiviti pertanian ini dapat direalisasikan.

“Dengan kedudukan yang strategik di tengah-tengah tiga laluan perhubungan utama negeri ini, Daerah Pusa dan Beladin amnya diyakini mampu berkembang pesat, membangun dan menjadi lokasi tumpuan utama selepas ini.

“Lebih menarik untuk diperkatakan, tahun ini sahaja penduduk sekitar bakal menyaksikan beberapa projek besar mula dilaksanakan, Daerah Pusa dilihat akan menjadi pusat pertembungan lebuh raya Pan Borneo, lebuh raya pesisir dan lebuh raya Ekspres.

“Ia sekali gus memberi kelebihan kepada daerah ini, selari dengan hasrat kerajaan untuk menjadikan kawasan inj sebagai pusat pengeluaran makanan atau ‘food basket’,” ujar Razaili.

Oleh Adi Safarman

See author's posts


Sulaiman Md Ali angkat sumpah Ketua Menteri Melaka

MELAKA: Ahli Dewan Undangan Negeri (ADUN) Lendu Datuk Seri Sulaiman Md Ali mengangkat sumpah sebagai Ketua Menteri Melaka ke-13 di Pejabat Yang Dipertua Negeri Melaka di sini, awal pagi semalam.

Istiadat Pengurniaan Suratcara Pelantikan dan Angkat Sumpah Jawatan, Taat Setia serta Sumpah Simpan Rahsia berkenaan dilakukan di hadapan Yang Dipertua Negeri Melaka Tun Mohd Ali Rustam di Dewan Seri Utama.

Turut hadir isteri Mohd Ali, Toh Puan Asmah Abd Rahman, Perdana Menteri merangkap Naib Presiden UMNO Datuk Seri Ismail Sabri Yaakob, Presiden UMNO Datuk Seri Dr Ahmad Zahid Hamidi, Presiden MCA Datuk Seri Wee Ka Siong dan Pengerusi Lembaga Penasihat Barisan Nasional (BN) Datuk Seri Najib Tun Razak.

Sulaiman, 55, sebelum ini dinamakan sebagai calon Ketua Menteri Melaka jika BN memenangi Pilihan Raya Negeri (PRN) Melaka.

Ini merupakan kali kedua Sulaiman dilantik sebagai Ketua Menteri Melaka selepas pertama kali dilantik ke jawatan berkenaan pada tahun lepas.  — Bernama

See author's posts


RM3 juta bagi projek tanam rumput ‘Purus Frumentum’

KUCHING: Syarikat Mohammad Safawi Holdings Sdn. Bhd membelanjakan RM3,000,000 bagi projek menanam rumput ‘Purus Frumentum’ secara pajakan di Lubuk Teranggas di Gedong.

Menurut Menteri Muda di Jabatan Ketua Menteri (Pembangunan Usahawan Bumiputera) yang juga merangkap Ahli Dewan Undangan Negeri (ADUN) Simunjan, Datuk Mohd Naroden Majais, seramai 89 pemilik tanah di Skim Lubuk Teranggas di Gedong menandatangani perjanjian usaha sama dengan syarikat Mohammad Safawi Holdings Sdn. Bhd untuk membangunkan kawasan di Skim Lubuk Teranggas bagi penanaman rumput.

“Dalam perjanjian itu pemilik tanah berkenaan bersetuju tanah mereka digunakan untuk memajukan projek penanaman rumput secara pajakan untuk tempoh 20 tahun.

“Rumput yang dimajukan di kawasan itu adalah untuk makanan binatang ternakan yang dikenali nama saintifiknya, ‘Purus Frumentum’.

Rumput ini apabila dituai, ia bukan sahaja untuk memenuhi permintaan tempatan, bahkan ia juga akan dieksport ke luar negara,” jelasnya dalam ucapan sewaktu menyaksikan acara menandatangani perjanjian usaha sama tersebut.

Perjanjian itu ditanda tangani melalui Jawatanuasa Pemilik Tanah di Skim Lubuk Teranggas yang dipengerusikan Sabdon Jamahari, manakala syarikat Mohammad Safawi Holdings Sdn. Bhd diwakili  Voon Yuan Kai.

See author's posts


UKAS adakan Program Ziarah di Sri Aman

SIMANGGANG: Unit Komunikasi Awam Sarawak (UKAS) Sri Aman telah mengadakan Program Ziarah bagi peringkat fasa pertamanya dalam sekitar kawasan bandar ini pada pagi Selasa lepas.

Program yang turut disertai oleh Menteri Muda Kesejahteraan Komuniti, Datuk Francis Harden Hollis itu menyaksikan seramai 20 orang individu menerima bantuan makanan bernilai RM100 seorang hasil sumbangan pihak berkenaan.

Jurucakap penganjur memberitahu program ini adalah merupakan tanggungjawab sosial Unit Komunikasi Awam Sarawak (UKAS) dengan objektif lainnya adalah untuk melakukan ‘Situational Analysis’ pasca COVID-19 di peringkat akar umbi.

Selain itu program berkenaan katanya juga bertujuan untuk mendapatkan input berhubung keadaan semasa peringkat akar umbi di samping menyantuni golongan sasar dengan pendekatan efisyen serta berkesan.

“Malah program tersebut juga merupakan salah satu langkah UKS untuk menyemai dan mempertingkatkan rasa muhibbah dalam kalangan ahli masyarakat melalui kerja-kerja amal.

“Justeru dengan adanya Program Ziarah tersebut maka pihak kami secara tidak langsung akan dapat membantu memperkukuhkan lagi hubungan dan semangat kekeluargaan dalam kalangan masyarakat di kawasan ini,” kata beliau.

Jurucakap penganjur tersebut juga turut menambah konsep peduli masyarakat ini juga penting kerana ia membolehkan pihaknya mengetahui keluhan masyarakat secara terus selain bersemuka dengan wakil rakyat atau agensi kerajaan di sini.

Turut hadir wakil Residen Bahagian Sri Aman, Faizal Asi, Pegawai UKAS Daerah Sri Aman, Juhara Jorni, Timbalan Walikota Majlis Daerah Sri Aman (MDSA), Kaunselor (Cr) Andar Suntai dan Ahli Majlis MDSA, Kr Denneil Saweng serta Kr Gerunsen Nyelang.

See author's posts


Pemimpin masyarakat perlu mahir kendali kes Mahkamah Bumiputera

SIBU: Ketua masyarakat dan ketua kaum (KMKK) harus memiliki integriti, jujur dan tegas dalam melaksanakan tanggungjawab mereka mengendalikan kes Mahkamah Bumiputera Sarawak.

Menteri di Jabatan Premier Sarawak, Datuk John Sikie Tayai berkata ini kerana mereka adalah tulang belakang kerajaan dalam usaha memastikan agenda pembangunan sampai kepada rakyat di peringkat akar umbi.

“Pada program kali ini, kita menumpukan mengenai tanggungjawab dan peranan KMKK dalam melaksanakan tanggungjawab perundangan yang diamanahkan oleh kerajaan Sarawak.

“Program dua hari ini diadakan khas untuk KMKK yang baru dilantik, dengan tujuan memberi pendedahan dan tatacara mengendalikan kes mahkamah yang betul mengikut kaedah atau peraturan yang ditetapkan,” katanya.

Beliau berkata demikian ketika merasmikan Seminar Pengendalian Kes Mahkamah Bumiputera Sarawak untuk KMKK Bagi Daerah Pakan dan Julau, hari ini.

Sikie yang juga Ahli Dewan Undangan Negeri (ADUN) Kakus berkata KMKK wajar diamanahkan untuk menjalankan peranan mahkamah ini dan diberi pendedahan, kemahiran serta segala pengetahuan yang diperlukan secara berterusan.

“Mereka akan didedahkan melalui taklimat oleh penceramah Mahkamah Bumiputera sendiri mengenai cara betul, teratur dan berasaskan ordinan yang memberi kuasa kepada seseorang tuai rumah atau ketua masyarakat mengendalikan kes mahkamah di peringkat masing-masing.

“Oleh itu, penganjuran program seumpama ini adalah tepat pada masanya,” katanya.

Seramai 180 peserta terdiri daripada KMKK bagi daerah Pakan dan Julau, Bahagian Sarikei mengikuti seminar yang berlangsung selama dua hari.

Turut hadir ialah Ketua Pendaftar Mahkamah Bumiputera Sarawak, Datu Michael Dawi Alli dan Temenggung Datuk Janggu Banyang.

Oleh AKUN GIMAN

See author's posts


Osimhen sertai Napoli dengan yuran perpindahan 80 juta euro

VICTOR Osimhen telah menandatangani kontrak dengan Napoli setelah pasukan Serie A itu mengeluarkan yuran rekod kelab hingga 80 juta euro untuk menandatangani penyerang Nigeria dari kelab Perancis, Lille.

Sumber dari Lille yang sudah biasa dengan perpindahan itu telah memberitahu AFP bahawa pasukan Ligue 1 akan menerima 70 juta euro dengan tambahan berpotensi bernilai 10 juta euro.

Angka itu kemudian disahkan oleh presiden Napoli, Aurelio De Laurentiis kepada Gazzetta dello Sport, yang juga melaporkan mogul filem itu berkata bahawa Osimhen telah menandatangani perjanjian lima tahun dengan kelab Itali itu.

“Ia bernilai 70 juta euro untuk dibayar selama lima tahun dan bonus 10 juta euro mengikut keputusan tertentu,” kata Gazzetta, De Laurentiis.

“Kontraknya akan bermula pada empat juta euro setahun dan secara bertahap akan meningkat menjadi 4.5 juta euro pada akhir kontrak.”

Jumlah bayaran akan menjadikan Osimhen, 21, salah seorang pemain termahal dalam sejarah Serie A, dan hampir dua kali ganda rekod kelab Napoli sebelumnya sekitar 40 juta euro yang dibayar untuk Gonzalo Higuain pada tahun 2013 dan Hirving Lozano tahun lalu.

Perpindahannya ke Napoli telah dilaporkan secara meluas selama beberapa minggu, tetapi De Laurentiis memberitahu Gazzetta bahawa pertukaran itu ditangguhkan oleh Osimhen memecat dua ejennya dan mengupah yang baru.

Osimhen menjaringkan 18 gol musim lalu dan merupakan salah satu pendedahan kempen bole sepak Perancis yang dibatasi dengan 13 gol Ligue 1 ketika Lille menduduki tempat keempat.

Perpindahan itu akan sekali lagi menyaksikan Lille membuat keuntungan besar bagi seorang pemain setelah mengambil 72 juta pound daripada pasukan Liga Perdana Inggeris untuk Nicolas Pepe, dengan Osimhen tiba di kelab di utara Perancis dengan harga 12 juta euro daripada kelab Belgium. Charleroi musim panas lalu.

Napoli telah melayakkan diri ke peringkat kumpulan Liga Europa musim depan dengan memenangi Piala Itali. – AFP

See author's posts


Air terjun Wong Telanjing destinasi pilihan ekspedisi

Awal bulan September lepas, sekumpulan bekas pelajar Sekolah Menengah Kebangsaan (SMK) Balai Ringin, Serian yang diketuai oleh Philip Enong telah mengadakan ekspedisi menjelajah kawasan air terjun Wong Telanjing, Sri Aman.

Tujuan utama ekspedisi berkenaan diadakan adalah untuk mewujudkan kembali nostalgia ketika menuntut di bangku sekolah dengan melakukan pelbagai aktiviti riadah di sekitar air terjun Wong Telanjing tersebut.

Menerusi artikel ringkas termasuk foto yang dikongsi oleh RUI Photography kepada Utusan Sarawak, kumpulan bekas pelajar itu mempunyai sebab untuk memilih air terjun Wong Telanjing, Sri Aman sebagai destinasi pilihan mereka untuk ekspedisi tahun ini.

Pertamanya adalah keindahan yang terdapat di sekitar air terjun Wong Telanjing. Bagi kumpulan bekas pelajar berkenaan, kehijauan hutan dan kebersihan air terjun Wong Telanjing masih terpelihara sehingga sekarang.

Menurut mereka, peminat aktiviti jelajah hutan dan pencinta alam sekitar mungkin boleh menjadi air terjun Wong Telanjing sebagai lokasi ekspedisi mereka jika mempunyai waktu terluang pada tahun ini.

Manakala itu sebab kedua bagi kumpulan itu pula mungkin agak menyeramkan. Jika diteliti nama air terjun berkenaan, ‘Wong’ bererti air terjun manakala ‘Telanjing’ pula bererti pontianak atau hantu perempuan atau jelmaan kijang.

Beberapa penduduk ketika ditemui oleh kumpulan berkenaan mendakwa bahawa air terjun Wong Telanjing ini masih ‘keras’ dan menyimpan kisah dan misterinya yang tersendiri sehingga sekarang.

“Menurut penduduk dari kampung berdekatan, air terjun Wong Telanjing mendapat namanya kerana ia menjadi tempat makhluk halus seperti pontianak untuk mandi pada suatu masa dahulu.

“Kisah ini menyebabkan kami semakin berminat untuk menjelajah air terjun Wong Telanjing sehingga ekspedisi ini dibuat bagi mengisi aktiviti pertemuan semula bekas pelajar SMK Balai Ringin,” kata salah peserta tunggal wanitanya, Sharonica Diliu.

Sebelum memulakan pergerakan ke air terjun Wong Telanjing, kumpulan ekspedisi berkenaan terlebih dahulu telah berhimpun di Kampung Sebemban, Pantu yang merupakan kampung terdekat dengan lokasi tersebut.

Kesemua mereka sebelum ini telah memohon bantuan penduduk untuk melakukan upacara ‘miring’ bagi memohon kebenaran dan keberkatan daripada ‘penghuni’ air terjun tersebut sebelum ekspedisi boleh dimulakan ke situ.

“Perjalanan ke air terjun Wong Telanjing amat memerlukan kesabaran dan ketahanan fizikal yang tinggi memandangkan kita haruslah meredah danau, anak sungai dan kaki bukit tanpa jejak denai yang jelas untuk sampai ke lokasi berkenaan.

“Kumpulan kami misalnya memerlukan masa selama dua jam 30 minit untuk tiba di lokasi itu…perjalanan sukar ini menyebabkan kami letih namun percayalah sebaik sahaja anda tiba di air terjun Wong Telanjing maka rasa keletihan itu akan hilang,” kata Sharonica.

Sebaik sahaja tiba, wanita tersebut bersama dengan 12 orang rakan peserta yang lain segera bertindak mendirikan khemah sebelum memulakan aktiviti riadah di sekitar air terjun Wong Telanjing berkenaan sekitar waktu tengahari.

“Pada waktu malam pula, kumpulan kami telah berhimpun di unggun api untuk memperingati semula nostalgia menuntut di SMK Balai Ringin selain berkongsi kisah pengalaman yang lain.

“Kami juga ada merancang untuk melakukan aktiviti menangkap ikan serta udang di sungai pada waktu malam namun disebabkan hujan dan limpahan air sungai yang deras maka aktiviti itu harus dibatalkan,” kata Sharonica.

Kumpulan ekspedisi berkenaan menikmati suasana malam yang tenang dan indah di air terjun Wong Telanjing sebelum mereka memulakan aktiviti mandi manda di lokasi itu sebelum berangkat pulang ke Kampung Sebemban.

“Saya dan rakan-rakan kumpulan yang lain berasa amat bersyukur kerana dapat menikmati suasana keindahan air terjun Wong Telanjing tanpa berlaku sebarang insiden tidak diingini di situ.

“Justeru adalah menjadi harapan kami agar lokasi air terjun Wong Telanjing tidak dicemari dengan pelbagai aktiviti hutan agar kekal menjadi ‘hidden gems’ dalam negeri ini untuk pengemar sukan lasak dan pencinta alam sekitar dari masa ke semasa,” kata Sharonica.

Kumpulan berkenaan telah bertindak mengabdikan kenangan mereka ke air terjun Wong Telanjing di situ denga memuat naik sebahagian ekspedisi video tersebut di laman web Youtube Channel SD Daily, Nadez Phillip dan BC Bearing.

Oleh Valentine Ngumbang

See author's posts


Malaysia-Brunei dalam usaha jalin diplomasi vaksin

BANDAR SERI BEGAWAN: Kuala Lumpur dan Bandar Seri Begawan dalam usaha mengadakan diplomasi vaksin bagi menangani cabaran semasa bersama pandemik Covid-19.

Perdana Menteri Tan Sri Muhyiddin Yassin dan Sultan Brunei Sultan Hassanal Bolkiah dalam kenyataan bersama di akhir Rundingan Pemimpin Tahunan ke-23 Malaysia-Brunei Darussalam, memaklumkan kerjasama itu akan memberi tumpuan kepada pengaturan vaksinasi timbal balik bagi kedua-dua warga negara yang meliputi diplomat, pelajar dan ekspatriat.

Kedua-dua pemimpin itu bersetuju untuk memastikan akses kepada bekalan vaksin bagi kedua-dua negara serta pengiktirafan bersama timbal balas sijil vaksinasi antara Malaysia dan Brunei kerana ini akan memudahkan pergerakan rakyat kedua-dua negara.

Rundingan Pemimpin Tahunan itu berlangsung di Istana Nurul Iman, di sini, pada Isnin.

Semalam merupakan hari terakhir Muhyiddin dalam lawatan rasmi dua hari ke negara ini sempena rundingan tahunan itu.

Muhyiddin Yassin dan Sultan Hassanal Bolkiah yang juga merupakan Perdana Menteri Brunei, bersetuju pada dasarnya untuk mewujudkan Aturan Laluan Hijau Timbal Balas (RGL), dengan langkah pencegahan dan kawalan Covid-19 yang berkesan, untuk memudahkan perjalanan perniagaan dan rasmi antara kedua-dua negara.

Muhyiddin dan Sultan Hassanal Bolkiah juga menekankan mengenai pentingnya untuk mencergaskan kembali dan melindungi kestabilan sosioekonomi kedua-dua negara dan masyarakat.

Mengenai hubungan dua hala, kedua-dua pemimpin itu juga mengulangi komitmen mereka untuk memelihara hubungan istimewa ini dengan memperluas dan memperkukuh kolaborasi dalam pelbagai bidang yang saling menguntungkan.

Kedua-dua pemimpin itu menzahirkan penghargaan berhubung kerjasama antara kedua-dua kerajaan terutama dalam mengatur penghantaran balik warganegara masing-masing yang terkandas di kedua-dua negara serta negara lain semasa pandemik tersebut.

Kedua-dua pemimpin itu juga berhasrat untuk meningkatkan lagi kerjasama ekonomi termasuk dalam bidang pertanian, perikanan, pendidikan serta hubungan, perdagangan dan pelancongan.

Muhyiddin dan Sultan Hassanal Bolkiah juga menyentuh mengenai hubungan pertahanan yang erat serta belia dan sukan selain meningkatkan hubungan dan kerjasama dalam sektor pengangkutan.

“Kedua-dua pemimpin mengulangi komitmen mereka untuk melaksanakan kerjasama dalam bidang teknologi maklumat dan komunikasi termasuk multimedia dan keselamatan siber,” menurut kenyataan bersama itu.

Kedua-dua pemimpin itu menyambut baik kemajuan yang dicapai dalam memuktamadkan Memorandum Persefahaman (MoU) mengenai Info-Media-Komunikasi.

Mengenai MoU antara kedua-dua kerajaan berkaitan kerjasama dalam pengurusan bencana yang ditandatangani pada akhir rundingan, kedua-dua pemimpin itu menyatakan usaha itu akan memperkukuhkan hubungan dalam bidang tersebut.– Bernama

See author's posts


Pahit manis pengajaran ancaman Covid-19

YANG saya tahu dan kenali, seorang rakan terpaksa ‘terpisah’ dua tahun selepas berkahwin dua tahun sebelum itu, gara-gara sempadan negara ditutup – Malaysia dan Australia.

Ia bukan seperti lagu ‘Antara Anyer dan Jakarta’ nyanyian Datuk Sheila Majid, tetapi ‘Antara Koala dan Orang Utan’.

Semuanya disebabkan pandemik dan kegilaan Covid-19 yang menyusahkan manusia sejagat.

Mulai esok pula, Malaysia membuka semula sempadan seperti juga kebanyakan negara lain.

Ia pasti membawa perkhabaran gembira bagi pasangan terpisah dua tahun itu, tetapi ada segmen atau sektor tertentu pasti rasa terkilan dengan perkembangan ini – terutama petugas kesihatan, takut kes Covid-19 kembali melonjak tanpa lagi sekatan melalui pelbagai Prosedur Operasi Standard (SOP) selama ini.

Kita faham kebimbangan mereka kerana mereka juga akhirnya sibuk melayan pesakit Covid-19 di katil hospital hingga sesetengahnya sukar mendapat cuti.

Mujurlah kemunculan varian Omicron yang pada mulanya dilihat bakal memburukkan lagi situasi pandemik yang melanda seluruh dunia.

Ini kerana kadar kebolehjangkitannya disifatkan lebih cepat berbanding varian Delta, menyebabkan banyak negara merekodkan peningkatan kes jangkitan.

Namun, Omicron tidak menyebabkan gejala serius dan berdasarkan data sainfitik inilah mendorong banyak negara melonggarkan sekatan Covid-19 termasuk Malaysia.

Ia dianggap sebagai ‘faktor perubahan’ dan sesetengah pihak meramalkannya sebagai ‘pengakhiran Covid-19’.

Namun, ramai juga yang masih sinikal dan kurang yakin kerana Covid-19 adalah ‘musuh yang tidak nampak’ – boleh muncul tiba-tiba dengan pelbagai varian lain.

Tentu anda masih ingat nama-nama varian ini – Alpha, Beta, Delta, Delta Plus, Eta, Gamma, Iota, Theta, Kappa, Lambda, MU selain Omicron.

Begitu pun, benua Eropah menjadi antara negara paling banyak melonggarkan sekatan Covid-19 sejak awal tahun ini.

England merupakan negara pertama di dunia yang menarik semula semua sekatan Covid-19 dengan alasan, kemuncak jangkitan yang disebabkan oleh Omicron sudah berakhir, selain yakin dengan program imunisasi.

Selepas itu, beberapa negara Eropah lain turut mengikut jejak langkah England.

Switzerland turut mengambil keputusan untuk melonggarkan hampir semua sekatan Covid-19 selepas kerajaan negara itu yakin dengan situasi pandemik yang berlaku.

Baru-baru ini, Kementerian Kesihatan Arab Saudi mengumumkan pemansuhan semua sekatan Covid-19, termasuk tiada lagi kuarantin wajib bagi semua pengunjung ke negara itu.

Sekatan yang dimansuhkan termasuk penyerahan sijil vaksinasi Covid-19 dan ujian PCR, sebelum atau semasa ketibaan di Arab Saudi.

Mereka semua begitu yakin dengan program imunisasi yang dilakukan termasuk dos booster dan juga percaya Omicron adalah ‘varian terakhir Covid-19’.

Di United Kingdom (UK) dan beberapa negara Eropah selain Amerika Syarikat, sudah tidak mewajibkan pemakaian pelitup muka.

Malah, mulai Selasa lalu, penduduk di Singapura tidak lagi perlu memakai pelitup selepas kerajaan melonggarkan sekatan Covid-19, namun masih ramai yang memilih untuk terus memakainya ketika berada di luar.

Pendek kata, kehidupan di banyak negara menghampiri seperti sebelum Covid-19 dan sesetengahnya sudah mengisytiharkan serangan Covid-19 adalah seperti selesema biasa termasuk di Malaysia – iaitu memasuki fasa endemik.

FASA ENDEMIK, RAMAI TERSENYUM GIRANG

Apapun, bila memasuki fasa endemik mulai esok, yang girang tersenyum pastinya sektor perniagaan, pelancongan dan perhotelan.

Sektor inilah yang paling teruk terjejas sejak pendemik.

Lebih perit, ekonomi kebanyakan negara menjunam, banyak syarikat termasuk di Malaysia ditutup, banyak juga rakyat di kebanyakan negara jatuh miskin dan hilang pekerjaan.

Ekonomi Malaysia menguncup pada kadar 3.4 peratus pada suku keempat 2020 berbanding berbanding penurunan 2.6 peratus pada suku tahun sebelumnya.

Untuk setahun penuh 2020, ekonomi negara menguncup 5.6 peratus susulan kesan dan langkah kawalan pandemik Covid-19.

Namun, sesetengah daripada kita masih belum dapat menerima hakikat memasuki era endemik.

Ini kerana jika serangan Covid-19 sudah dianggap macam selesema biasa, mengapa saban hari masih ada angka kematian? Sisi inilah yang masih menakutkan.

Memandangkan virus ini akan sentiasa ada, pihak saintis menyarankan supaya kita perlu belajar untuk hidup bersama Covid-19 dengan mengamalkan apa yang kita faham mengenai koronavirus.

Hakikat yang perlu kita terima meskipun negara akan beralih ke fasa endemik esok ialah kehidupan kita kini sudah berubah, gara-gara Covid-19.

Katakanlah… penggunaan pelitup muka sudah tidak wajib (hakikatnya masih wajib), saya yakin masih ramai akan terus menggunakannya.

Ini kerana Covid-19 mengajar diri kita sendiri untuk sentiasa berjaga-jaga, berhati-hati bila berkumpul ramai-ramai, jangan bersin tanpa menutup mulut di hadapan orang, sentiasa memeriksa suhu oksigen bila demam, rujuk ke klinik/hospital apabila badan terasa lain.

Malah kehadiran Covid-19 lebih dua tahun lalu turut menghisafkan diri kita dan bermusabah diri.

Kita semua pernah merasai duduk di rumah kerana Perintah Kawalan Pergerakan (PKP) bermula 18 Mac 2020 hingga 31 Mac tetapi untuk beberapa kali dilanjut sehinggalah 12 Mei 2020.

Tetapi pada 1 Mei 2020, kerajaan mengumumkan pelaksanaan PKP Bersyarat (PKPB) dan PKP Pemulihan (PKPP) dengan sebahagian besar aktiviti ekonomi dan sosial dibenarkan sepanjang tahun.

Bagi orang kaya, duit bukan lagi segala-galanya apabila terpaksa merengkuk dalam rumah kerana PKP, duit tidak boleh membeli ubat untuk segera pulih apabila masuk unit rawatan rapi (ICU) di hospital kerana tiada ubat untuk merawat Covid-19 di sebalik saintis masih bertungkus lumus mencari formula ubat untuk Covid-19.

Duit banyak sekali pun, tidak boleh menerbangkan seseorang untuk bercuti mewah di luar negara kerana sempadan ditutup.

Hotel dan pusat beli-belah lenggang, restoran tiada pelanggan, kapal terbang tidak boleh terbang, pelabuhan penuh dengan kapal berlabuh.

Ada duit sekali pun, nak rentas negeri dan daerah tidak boleh kecuali ada kes kecemasan dan urusan rasmi yang dibenarkan sahaja.

Itulah kenangan pahit sepanjang PKP sebelum ini.

Namun, ada sisi yang manis… lebih banyak masa bersama keluarga di rumah; mula boleh mengimamkan solat bersama keluarga di rumah; makan masakan di rumah; pandai bertanam pokok dan bunga atas tanah kecil di belakang atau tepi rumah – sesuatu yang mungkin tidak pernah dikerjakan selama ini bagi sebilangan orang.

Semua itu akan jadi kenangan.

Bagaimana pula kisah ‘koala dan orang utan? Hanya masa akan menentukan untuk kembali bercantum. Sabar itu indah. InsyaAllah.

See author's posts


Beri kerjasama kepada pasukan petugas

SHIELA ZAIDI

KOTA SAMARAHAN: Penduduk di Taman Desa Ilmu dan Taman Uni Garden diminta
supaya memberi kerjasama dan bersikap jujur dengan petugas perubatan yang
membuat saringan ke rumah mereka dalam operasi bersepadu pengesanan kes secara
aktif (ACD).

Pegawai perubatan bertugas, Dr Wong Kung Yee berkata, petugas perubatan
akan membuat saringan dari pintu ke pintu sebagai langkah pertama untuk
mengenal pasti mereka yang mempunyai gejala serta kontak rapat dengan individu
yang positif Covid-19.

“Untuk pengetahuan penduduk, pasukan perubatan akan bertanya soalan kepada
mereka sekiranya mereka berisiko penyakit Covid-19 termasuk tentang sejarah
pergerakan atau mempunyai kontak kes positif selain mempunyai gejala tanda awal
penyakit Covid-19.

“Kami bukan datang ke rumah untuk cucuk hidung dan mulut mengambil sampel
tetapi hanya membuat saringan dengan bertanya soalan sahaja dan selepas itu
baharulah merujuk mereka ke pusat saringan,” katanya kepada pemberita
ketika ditemui semalam.

Menurut Wong, beliau dan petugas yang lain sangat mengharapkan kerjasama
daripada semua penduduk dalam memastikan operasi itu berjalan dengan lancar.

Tambahnya, sekiranya ada di antara penghuni mempunyai gejala Covid-19,
mereka akan diminta untuk datang membuat ujian di pusat saringan pandu lalu
Masjid Desa Ilmu.

Pusat saringan di Masjid Desa Ilmu itu adalah khas untuk mereka yang
dikenal pasti dari saringan rumah ke rumah semasa ACD dilaksanakan.

Katanya, mereka dibenarkan untuk datang menggunakan kenderaan sendiri dan
bagi mereka yang tidak mempunyai kenderaan, pihaknya ada menyediakan kemudahan
pengangkutan.

Wong merupakan antara petugas dari Pejabat Kesihatan Kota Samarahan yang
bertugas di pusat saringan pandu lalu di Masjid Desa Ilmu, Kota Samarahan yang
disediakan khas bagi operasi ACD di kawasan berkenaan.

Beliau memberitahu setakat ini, pusat saringan berkenaan mempunyai tenaga
kerja daripada Kementerian Kesihatan Malaysia (KKM) yang mencukupi dengan
dibantu oleh petugas dari bahagian lain di negeri ini.

“Untuk makluman semua, hasil ujian di pusat saringan ini nanti akan
dihantar ke Kuala Lumpur kerana makmal yang ada di hospital buat masa ini perlu
menampung ujian dari semua pusat saringan Covid-19 yang ada.

“Oleh yang demikian, semua hasil ujian daripada pusat saringan di sini
diarahkan untuk dihantar ke Kuala Lumpur bagi mengurangkan beban makmal di
sini,” jelasnya.

Operasi ini melibatkan 50 pasukan yang terdiri dari 20 agensi kerajaan
iaitu Pejabat Residen Bahagian Samarahan, Pejabat Daerah Samarahan, IPD Kota
Samarahan, Pejabat Kesihatan Bahagian Samarahan, RELA Daerah Samarahan, APM
Daerah Samarahan, Kementerian Kerajaan Tempatan dan Perumahan Sarawak, Majlis
Perbandaran Kota Samarahan, Majlis Perbandaran Padawan, Dewan Bandaraya Kuching
Utara (DBKU), Majlis Bandaraya Kuching Selatan (MBKS), Jabatan Kerja Raya
Samarahan (JKR), Jabatan Pengairan Dan Saliran Samarahan (DID), Integrated
Agricultural Development Area Samarahan (IADA), Jabatan Tanah dan Survei
Samarahan, Mahkamah Adat Bumiputera Sarawak, Universiti Teknologi Mara
Samarahan (UiTM), Universiti Malaysia Sarawak (UNIMAS), Institut Penyelidikan
Tanah Gambut Sarawak (TROPI) dan Pusat Khidmat DUN Muara Tuang.

See author's posts


Sentiasa peka, berwaspada terhadap banjir

BINTANGOR: Fenomena air pasang besar dan hujan lebat sejak beberapa hari lalu mengakibatkan limpahan air sungai melanda beberapa penempatan penduduk di kawasan rendah berisiko banjir di Daerah Meradong.

Ketua Balai Bomba dan Penyelamat (BBP) Bintangor, PPgB Nicholas Belulin berkata, kawasan tersebut ialah tebingan Sungai Bintangor dan tebingan Sungai Batang Rajang.

“Pihak kami (bomba) telah menjalankan pemantauan lebih kerap di kawasan-kawasan tersebut dan didapati air naik setinggi 0.2 hingga 0.5 meter dari paras jalan.

“Berdasarkan laporan yang dikeluarkan oleh Jabatan Pengairan dan Saliran, paras air tertinggi di Meradong setakat ini ialah 2.6 meter.

“Oleh itu, saya berharap penduduk dikawasan rendah berisiko banjir sentiasa peka dan berwaspada.

“Hubungi pihak bomba dengan kadar segera sejiranya paras air naik mendadak dan awasi anak-anak kecil supaya tidak bermain diluar rumah ketika air pasang,” katanya ketika dihubungi pemberita.

Dalam pada itu, berkenaan penduduk yang mendiami kawasan tinggi, beliau berharap mereka turut berwaspada dengan risiko runtuhan tanah.

“Hujan lebat boleh mengakibatkan permukaan tanah lembab dan aliran air hujan boleh menghakis cerun bukit,” ujarnya.

Jelasnya, sebanyak 22 kawasan di Meradong dikenalpasti oleh pihaknya sebagai kawasan rendah berisiko banjir.

“Kita kini sedang menghadapi fasa Monsun Timur Laut (MTL), oleh itu saya berharap masyarakat awam sentiasa peka dengan keadaan persekitaran rumah masing-masing masa ini.

“Pihak kami sentiasa dalam kesiapsiagaan untuk membantu penduduk yang memerlukan bantuan,” katanya lagi.

Kata Nicholas, pihaknya telah menjalankan pemantauan paras air di tebingan Sungai Batang Rajang dan Kampung Bintangor, malam Selasa lalu.

“Ketika pemantauan sekitar 8.30 malam hingga 9.00 malam, hujan renyai-renyai sedang berlaku dan didapati paras air berada diparas amaran disebabkan fenomena air pasang besar, namun trend air sedang surut,” katanya.

Oleh EARL ANEK

See author's posts


Cherpan: pengingat Lama

TUSUN KETUJUH

NYA ti ngepunka rumah sida nyadi panjai; pengabis panjai ba pelilih menua nya.

Nyadi ba rebak sida apai iya, sida serumah meruan ba rumah panjai nya. Pengidup nadai mayuh macham taja pan betapi enggau mayuh penanggul. Maya nya mindah kin-kitu bejalai kaki tauka merau. Bejalai kaki udu mar laban menua balat bebukit. Merau mega tusah laban lebuh maya kemarau sungai langkang sereta mabu lalu maya pengujan,ai bah ampuh emperan sungai ti bisi wung mar ditengah; mai penusah perau karam. Maya nya menya bangkung bekelagung di pendai baka motokar ke bekerungkup ba jalai raya kemayaharitu. Pun pengawa maya nya bumai betaun enggau ngereja getah pera. Bumai suah enda bulih padi nya alai orang kelia suah meringga mulung dikena nampung pemakai asi lebuh maya “begantung senduk” ke ku orang. Semua tu ditusui sida apai iya ngagai iya.

Urung taun 1952 apai iya enggau sekeda tuai bukai berundingka nudukka sekula ba menua sida. Laban perintah nadai duit, sida serumah enggau dua buah rumah bukai ke berimbai dia besaup ngaga rumah sekula ke diri-empu. Orang rumah panjai beban ramu dikena ngaga rumah enggau kerusi mija. Baka nya mega orang nasa daun mulung disanggit ke atap rumah.  Maya nya mih pun penumbuh sekula ba menua sida. Tuai Rumah Wat ingatka iya enggau sida ke mit-mit begulai enggau sida ke udah ngangkatka diri bujang enggau dara begulai belabuh besekula.

“Ah..mata tu enggai tinduk. Pengingat tu majak datai,” ku ati Tuai Rumah Wat gut-gut. Urung taun 1952 nya TR Wat ingat mega ka sida serumah ke nirika Gawai Antu keterubah. Maya nya sida iya agi ba rumah lama. TR Wat udah ingat endarka utai ti nyadi.

Ripih utai ti nyadi beterudus masuk ngagai runding TR Wat. Iya ingatka diri ke enggai agi nampung pelajar diri ti lalu disukung sida apai iya awakka diau di rumah nampung bilik penaik. Nya mih kebuah iya diau di rumah panjai maya ngangkatka diri bujang. TR Wat ingatka maya nya iya ampit enggau orang bejalai ke menua bukai nitihka adat orang bujang ngiga peneleba. Ra iya ke bejalai urung taun 1962, ra ga orang deka berumah baru ngerumpang rumah lama. Orang kiruh beramu ngentak enggau ngaga dampa. TR Wat tuchum ingatka diri ke nyau deka lekat di menua orang. Iya nguing ngagai tunga ini orang nya ke jenak tinduk. Enti tak tepejuh ba menua orang, tentu enda jadi enggau ini orang nya ku ati TR Wat. Iya lalu ingatka diri ke jadi enggau ini orang nya menya ngidupka diri di rumah panjai; nyau beranak tiga iku. Maya ba dampa nya mih iya dipadu nyadi Tuai Rumah nganti tuai rumah ke lama.

Mata TR Wat lalu enggai tinduk. Manuk udah bisi mengkukuk madahka dini hari. Jam dinding ke ketuk-ketuk enda ngetu bejalai diatu bemunyi mangkung pukul 3. Ini orang nya bisi bekalih lalu bisi nyapa enda inggar.

“Pukul berapa diatu? Lapa nuan lalu enda tinduk aki Sanu?” ku ini orang nya nanya aki orang. Mata ini nya entah enchelak tauka enda? Udah nya iya bekalih ke sepiak baru lalu majakka diri tinduk. TR Wat enda nyaut. Iya nemu ini nya enda keran deka nemu maya hari. Iya semina dijangka Tuai Rumah nya enda tentu lantang meda aki orang nya tak jaga lalu enda tinduk maya nya malam.

TR Wat ngasaika hari udah belinsur chelap. Iya ngerembaika pua ke kenyau ari pun lemai tadi agi belipat. Iya lalu bebungkur apus ichaka runding iya tau lepa. Tang anangka deka lepa. Tak majak keba. Iya teingatka maya iya belabuh nyadi Tuai Rumah ka-ka kabat-kabat iya bejaku betunga enggau sida serumah kelebih agi nunga sida ke tuai ke ditemu iya bisi penemu. Iya ingatka diri ke ngambi pemutus runding deka betanya ngagai orang tuai. Iya berasai nesal enda betanya ngagai niang apai iya suba ke bisi penemu sereta teleba megai orang. Kelia asai ke nadai begunaka penemu tuai. Iya enda nyadang diri nyadi Tuai Rumah. Nyau diatu baru nemu penemu tuai beguna, apai indai udah nadai agi. “Endang gaya utai. Maya utai nya bisi kitai enda bedulika iya. Udah utai nya nadai baru nemu utai nya berega,” ku runding iya.

Betampung ba tusun kelapan…

See author's posts


Empat saudara disamun kehilangan RM10,000

KUCHING: Empat saudara berputih mata setelah kehilangan wang tunai mata wang asing bernilai hampir RM10,000 selepas disamun di salah sebuah rumah di Lorong Stampin Tengah di sini sekitar 4.00 pagi tadi.

Duit yang dicuri itu dipercayai milik abang sulung kepada salah seorang mangsa yang baharu pulang dari New Guinea yang juga mendiami rumah tersebut.

Perompak turut melarikan bungkusan mi, biskut dan milo.

Menurut empat bersaudara, salah seorang daripadanya seorang perempuan yang merupakan mangsa kejadian, tangan mereka didatangi oleh tiga lelaki yang tidak dikenali berusia dalam lingkungan 40-an.

“Tiga lelaki itu mengikat tangan dan mengacukan pisau ke leher kami.

“Suspek bertopeng menggunakan sarung tangan dan memberitahu tidak akan mengapa-apakan kami.

Jelas salah seorang mangsa, tangannya diikat dengan kabel dan telah diarahkan untuk menggerakkan adiknya yang berada dalam bilik berasingan dalam rumah sama.

Sejurus kemudian, adiknya turut membuka pintu dan tangannya juga diikat.

Kemudian, dua beradik itu telah pergi ke bilik salah seorang saudara yang juga mendiami rumah tersebut menerusi pintu tandas.

Kedua-duanya dikejutkan dan diminta masuk ke bilik tidur utama. Perompak memberitahu gadis itu mereka tidak akan mengganggunya kerana mereka hanya mahukan wang.

Ketiga-tiga beradik itu dan seorang rakan berusia antara 19 hingga 40-an semuanya diarahkan untuk berhimpun di bilik tidur utama dan diawasi oleh salah seorang daripada perompak, sementara dua lagi menggeledah rumah itu.

Hasil laporan, polis ke lokasi untuk menyiasat lanjut kes.

Utusan Sarawak difahamkan rumah terlibat kejadian terletak di bahagian akhir lorong itu berdekatan dengan hutan.

Oleh Connie Chieng

See author's posts


Berhati-hati lalui kawasan kediaman

KUCHING: Disebabkan hujan turun dengan lebat dan tidak berhenti-henti di kawasan hulu Batang Rajang dan pertembungan air pasang dari laut, paras air di beberapa kawasan rendah di sekitar Sibu, Kanowit, Song dan Kapit naik dan melimpahi tebing.

Pengerusi Lembaga Sungai-Sungai Sarawak, Murni Suhaili berkata keadaan air yang melimpahi tebing sungai juga menyebabkan sebahagian laman rumah kampung, rumah kedai dan rumah panjang yang didirikan di tebing sungai ditenggelami air khususnya di sekitar bandar Kapit, Kanowit dan Sibu.

“Disebabkan keadaan tersebut, semua pengguna sungai, pemilik, juragan, agen, operator bot/kapal dan masyarakat perkapalan secara keseluruhannya dengan ini dinasihati agar memandu bot masing-masing dengan lebih berhati-hati dan memperlahankan kelajuan khususnya semasa melalui kawasan perkampungan dan kawasan kediaman.

“Kesukaran lain dijangka ditempuhi oleh pengguna sungai ialah keadaan cuaca berkabus, serpihan kayu (debris) hanyut, air deras di luar jangkaan dan jarak penglihatan yang terhad,” katanya dalam satu kenyataan media, semalam.

Beliau berkata jika terpaksa berlayar dalam keadaan hujan, semua juragan dinasihatkan supaya memasang lampu pelayaran.

“Pihak Lembaga Sungai-Sungai Sarawak akan menghebahkan melalui media cetak atau elektronik serta mengeluarkan notis atau arahan kepada semua pengguna sungai sekiranya keadaan menjadi lebih teruk.

“Pemilik Kolam Balak dan Kilang Papan (Sawmill) yang beroperasi di tebingan sungai juga dinasihatkan supaya mengawasi kayu balak dan sisa-sisa buangan industri dari kilang masing-masing daripada hanyut dibawa arus deras yang boleh membahayakan pelayaran dan kawasan kediaman,” ujarnya.

Beliau menambah bot-bot penumpang sekali lagi diingatkan supaya dilengkapi peralatan keselamatan yang mencukupi sepanjang masa untuk kegunaan segera jika berlaku kecemasan.

“Pegawai Penguatkuasa Lembaga Sungai-Sungai Sarawak akan melakukan pemeriksaan ke atas peralatan keselamatan dalam bot penumpang dari semasa ke semasa dan kita memohon kerjasama daripada semua pihak berhubung perkara ini.

“Penumpang bot terbuka pula khususnya kanak-kanak sekolah yang dibekalkan dengan jaket keselamatan oleh Jabatan Pelajaran dinasihatkan agar sentiasa menggunakan jaket keselamatan semasa berada di dalam bot.

“Para penumpang bot juga dinasihatkan agar sentiasa berhati-hati semasa menaiki atau menuruni bot penumpang kerana sebahagian besar jeti penumpang di sepanjang sungai ditenggelami air dan licin akibat hujan atau banjir,” ujar beliau.

Beliau juga berkata bagi bot-bot yang bertambat di waf, terminal atau jeti dinasihatkan agar diawasi sepanjang masa dan seboleh-bolehnya ditambah tali ikatannya untuk memastikan ia tidak putus akibat arus yang dijangka lebih deras dari keadaan biasa.

“Penduduk yang tinggal di sepanjang sungai juga diingatkan agar sentiasa berwaspada khususnya tidak membiarkan anak-anak bermain di luar rumah tanpa pengawasan.

“Mereka juga perlu sentiasa memantau perubahan kepada struktur tebing sungai dan berpindah ke kawasan yang lebih selamat jika keadaan tebing sungai hendak runtuh dan boleh membahayakan rumah kediaman masing-masing atau menerima arahan untuk berbuat demikian daripada pihak yang bertanggungjawab,” kata Murni.

See author's posts


Miller sah sertai KTM

JACK Miller

PELUMBA kelahiran Australia, Jack Miller yang bersama Ducati dalam perlumbaan MotoGP musim ini sah menyertai KTM bagi saingan musim depan.

Miller yang memenangi perlumbaan MotoGP sebanyak tiga kali sah mengikat kontrak bersama pasukan baharunya itu bagi tempoh dua tahun dan akan menggantikan Miguel Oliveira.

Setelah menghabiskan lima musim terakhir bersama Ducati, termasuk kempen semasa 2022, Miller kini akan berpindah ke pengeluar ketiganya yang berbeza sejak membuat debut MotoGP pada 2015 bersama Honda.

Pertukaran Miller ke KTM juga akan menyaksikan dia bersatu semula dengan bekas bos Pramac Ducati, Francesco Guidotti, yang menjadi Pengurus pasukan Red Bull pada awal tahun ini.

“Mempunyai Miller bersama Brad (Binder) dalam pasukan kami bermakna kami mempunyai satu lagi aset yang kukuh.

“Saya mengenalinya dengan baik, tahu bagaimana dia suka bekerja dan apa yang dia boleh bawa dalam pasukan.

“Saya percaya wataknya dan cara dia menunggang sertai akan banyak membantu kami pada peringkat projek kami ini,” kata Guidotti.-AFP

See author's posts


Dialog strategik ASEAN-Korea Selatan 6 Oktober

SEOUL: Dialog Strategik Pemikir ASEAN-Korea Selatan kali kedua dijadual diadakan pada 6 Oktober, menurut Kementerian Luar Korea Selatan, lapor Agensi Berita Vietnam (VNA).

Ia bakal disertai kumpulan pemikir hal ehwal luar negeri dan keselamatan bertujuan mewujudkan jaringan antara pakar diplomasi dan keselamatan kedua-dua pihak.

Dihoskan bersama oleh Akademi Diplomatik Nasional Korea serta Akademi Diplomatik Vietnam dan diadakan secara dalam talian, kata kementerian.

Antara agenda perbincangan termasuk mengenai penilaian dan prospek landskap strategik serantau, persaingan yang semakin meningkat antara Amerika Syarikat dan China di tengah-tengah penularan Covid-19, kaedah meningkatkan Dasar Selatan serta kerjasama antara Korea Selatan dan ASEAN.

Korea Selatan rakan dagang kelima terbesar ASEAN dan pelabur ketujuh terbesar pada 2019, dengan perdagangan dua hala mencecah AS$156.5 trilion, merangkumi 5.6 peratus keseluruhan nilai transaksi perdagangan ASEAN dengan rakan luar. Pelaburan langsung asing (FDI) Korea Selatan di ASEAN berjumlah AS$2.6 bilion, merangkumi 1.6 peratus daripada jumlah FDI. – Bernama

See author's posts


Simpan resit pembelian, cekup peniaga cekik darah

SIMANGGANG: Amalkan tabiat menyimpan resit pembelian sekiranya meragui ada
peniaga yang menaikkan harga barang sepanjang tempoh Perintah Kawalan
Pergerakan (PKP).

Ketua Pegawai Penguat Kuasa Kementerian Perdagangan Dalam Negeri dan Hal
Ehwal Pengguna (KPDNHEP) Sri Aman, Pelani Kemiti, memberi amaran mana-mana
peniaga yang menaikkan harga serta menyorok barang kawalan sehingga tamat PKP.

Menurutnya, hal ini kerana setiap aduan pengguna harus disertakan maklumat
terperinci seperti resit pembelian barang di sesebuah premis perniagaan.

“Saya menggesa pengguna supaya memberi maklumat yang tepat dan
spesifik ketika membuat aduan.

“Tindakan itu penting demi memudahkan penguat kuasa KPDNHEP melakukan
siasatan kerana maklumat pada resit pembelian menunjukkan perbezaan harga terdahulu.

“Harga terkini akan memudahkan siasatan lanjut terhadap aduan mereka
nanti,” katanya di sini, semalam.

Jelasnya, pegawai KPDNHEP Sri Aman sentiasa berada di lapangan untuk
memantau bekalan, trend harga dan etika peniaga sepanjang PKP ini.

“Justeru, saya memberi amaran kepada semua peniaga di Bahagian Sri
Aman supaya tidak sesekali menaikan harga, enggan menjual atau menyorok
barangan kawalan dalam tempoh PKP ini.

“Kami tidak teragak-agak mengeluarkan Notis Seksyen 21 jika ada
peniaga didapati bertindak sedemikian secara tidak munasabah di premis
masing-masing,” ujarnya.

Pelani mengingatkan pengguna supaya tidak melakukan pembelian panik
memandangkan bekalan sedia ada masih mencukupi.

Orang ramai katanya boleh menyalurkan aduan di 083-323836 atau melalui
aplikasi Ez Adu KPDNHEP atau laman Facebook KPDNHEP Cawangan Sri Aman.

Pemantauan baru-baru ini mendapati tidak berlaku pembelian panik di semua
pasar raya dan harga masih stabil serta stok barangan keperluan mencukupi dan
terkawal.

See author's posts


KKOM kini dikenali Kementerian Komunikasi dan Digital – Fahmi

PUTRAJAYA:  Kementerian Komunikasi dan Multimedia (KKOM) kini dikenali sebagai Kementerian Komunikasi dan Digital, kata Menterinya Fahmi Fadzil.

Dalam sidang media selepas menghadiri mesyuarat Kabinet di sini, Fahmi berkata pertukaran nama itu telah disahkan oleh Ketua Setiausaha Negara (KSN) Tan Sri Mohd Zuki Ali.

“Saya ingin maklumkan secara rasminya bahawa nama kementerian ini ialah Kementerian Komunikasi dan Digital, ‘The Ministry of Communications and Digital’. Ini telah disahkan oleh KSN pada pagi tadi,” katanya hari ini.

Turut hadir Ketua Setiausaha Kementerian Komunikasi dan Digital Datuk Seri Mohamad Mentek.

Ditanya adakah agensi-agensi yang sebelum ini diletakkan di bawah KKOM, seperti yang melibatkan kebudayaan masih kekal di bawah Kementerian Komunikasi dan Digital, beliau berkata agensi berkaitan seni dan budaya akan diletakkan di bawah kementerian lain.

“Mesyuarat jemaah menteri pada hari ini telah memutuskan bahawa aspek seni dan budaya itu bukan di bawah kementerian ini, tetapi mungkin pada waktu ini saya serahkan pada menteri berkenaan untuk buat pengumuman,” katanya.

Mengenai Mesyuarat Kabinet pagi tadi Fahmi berkata mesyuarat berjalan dengan sangat positif dan produktif.

“Mulanya saya jangkakan mungkin tempoh mesyuarat itu lama, tetapi Perdana Menteri (Datuk Seri Anwar Ibrahim) nampaknya ingin kita semua bekerja dengan pantas, kami mempunyai banyak tugas untuk dilakukan.

“Malah saya rasa beberapa isu utama… berkaitan dengan kos sara hidup, berkait urus tadbir yang lebih baik dan juga meneliti masalah ketirisan dan aspek penjimatan yang boleh dilakukan.

“Perdana Menteri telahpun mengarahkan semua menteri untuk potongan gaji 20 peratus, tetapi lebih dari itu beliau mahu kami untuk memfokuskan dengan segera pada kerja yang kementerian boleh lakukan untuk memastikan yang kami serius dalam perkara berkaitan kos kehidupan, tadbir urus yang baik dan mengurangkan ketirisan, menjimatkan wang rakyat, itu perlu menjadi keutamaan kami,” katanya.

— BERNAMA

See author's posts


Pengundi muda jangan dengar hasutan

SARATOK: Pengundi muda dalam kawasan Parlimen Saratok dinasihatkan supaya tidak mudah terpengaruh dengan hasutan anasir luar apabila membuat penilaian siapa yang patut diundi pada 19 November nanti.

Calon muka baharu Gabungan Parti Sarawak (GPS) bagi kerusi itu, Giendam Jonathan Tait berkata mereka perlu membuat penilaian sendiri secara rasional.

Malah katanya, mereka juga perlu merenung dasn elak tragedi buruk ketika pemerintahan 22 bulan Pakatan Harapan (PH) selepas mengambil alih Kerajaan Persekutuan setelah Pilihan Raya Umum ke-14 (PRU-14) 2018.

“Saya mengharapkan pengundi muda di Sarawak boleh membuat keputusan secara matang, kerana tindakan salah akan mengulangi tragedi buruk pada 2018, iaitu PRU14.

“Impaknya, Sarawak diabai sepanjang tempoh 22 bulan,” katanya semasa melakukan ‘walk-about’ di sekitar pekan Saratok di sini hari ini.

Giendam berdepan penyandang kerusi Parlimen Saratok, Datuk Ali Biju yang bertanding atas tiket Parti Pribumi Bersatu Malaysia (BERSATU) dibawah gabungan Perikatan Nasional (PN) dan calon Bebas, Ibil Jaya.

Giendam berkata pengundi muda berusia 18 hingga 20 tahun yang mengundi buat pertama kali pada PRU15 ini perlu membuat keputusan bijak demi masa depan Sarawak.

Beliau berkata, inilah masanya rakyat Sarawak membuktikan bahawa GPS yang julung kali bertanding di PRU15 mampu mengubah lanskap politik negara.

“Kita mestikan buktikan GPS bukan sekadar parti tempatan, namun mampu mencapai kemenangan yang membanggakan melalui sokongan dan undi anda.

“Rakyat Sarawak harus menyokong GPS. Tidak perlu kita mengulangi politik kacau-bilau seperti yang berlaku di Semenanjung dan Sabah,” katanya.

Giendam menjelaskan, GPS perlu memenangi kesemua 31 kerusi untuk membolehkan ia mempunyai kuasa yang lebih di Parlimen.

Beliau berkata, keputusan bijak itu adalah dengan mengundi kerajaan yang terbukti dapat membawa pembangunan khususnya di kawasan Parlimen Saratok.

See author's posts


SK Long Luteng dilanda banjir

MARUDI : Sekolah Kebangsaan (SK) Long Luteng, Ulu Baram dilanda banjir ekoran hujan lebat sejak petang semalam.

Menurut kenyataan Ketua Jabatan Bomba dan Penyelamat Malaysia Zon 6 Miri, Law Poh Kiong, akibat kejadian tersebut sebuah jambatan gantung di sekolah tersebut dihanyutkan air, manakala  kuarters Meranti  ditenggelami air sedalam 10 kaki sampai ke atap sehingga dua buah keluarga terpaksa dipindahkan ke bilik guru.

Asrama lelaki sekolah tersebut ditenggelami air sedalam enam kaki, dewan makan di tenggelami air enam kaki, dapur asrama ( 6 kaki ), Kuarters Ramin ( 5 kaki ), asrama perempuan ( 5 kaki ), Kuarters Nyatuh ( 1 kaki ) dan dapur kuarters Kapur( 1 kaki ).

Menurut laporan,  trend air masih naik dan hujan masih turun dengan lebat.

Sementara itu menurut laporan Pegawai Bomba Bantuan (PBB) Pasukan Mencari dan Menyelamat Di Gunung Dan Gua (MOCSAR) pekan Mulu turut terjejas akibat hujan lebat berterusan semalam dan pemantauan akan dilakukan dari semasa  ke semasa.

Menurut laporan awal,  turut terjejas banjir ialah Kampung Melinau Mulu, Kampung Batu Bungan, Klinik Kesihatan Mulu, Sekolah Kebangsaan Batu Bungan dan Pejabat Daerah Kecil Mulu.

Oleh JIKU JUGUONG

See author's posts